text:
19.8.2017
 LT
 Europos Sąjungos oficialusis leidinys
 L 215/3
 ES IR MOLDOVOS RESPUBLIKOS ASOCIACIJOS TARYBOS REKOMENDACIJA Nr. 1/2017
 2017 m. rugpjūčio 4 d.
 dėl ES ir Moldovos Respublikos asociacijos darbotvarkės [2017/1489]
 ES IR MOLDOVOS RESPUBLIKOS ASOCIACIJOS TARYBA,
 atsižvelgdama į Europos Sąjungos, Europos atominės energijos bendrijos bei jų valstybių narių ir Moldovos Respublikos asociacijos susitarimą,
 kadangi:
 (1)
 Europos Sąjungos, Europos atominės energijos bendrijos bei jų valstybių narių ir Moldovos Respublikos asociacijos susitarimas (1) (toliau – Susitarimas) buvo pasirašytas 2014 m. birželio 27 d. ir įsigaliojo 2016 m. liepos 1 d.;
 (2)
 pagal Susitarimo 436 straipsnio 1 dalį Asociacijos tarybai suteikti įgaliojimai priimti rekomendacijas siekiant Susitarimo tikslų;
 (3)
 remiantis Susitarimo 453 straipsnio 1 dalimi, Šalys turi imtis visų reikiamų bendrų ar specialių priemonių, kad įvykdytų savo prievoles pagal Susitarimą, ir turi užtikrinti, kad būtų pasiekti Susitarime nustatyti tikslai;
 (4)
 atlikus Europos kaimynystės politikos peržiūrą pasiūlyta pradėti naują bendradarbiavimo su šalimis partnerėmis etapą ir abiem Šalims suteikti daugiau atsakomybės;
 (5)
 Sąjunga ir Moldovos Respublika nusprendė stiprinti savo partnerystę ir susitarė dėl 2017–2019 m. laikotarpio prioritetų, kurių tikslas – remti ir stiprinti Moldovos Respublikos atsparumą ir stabilumą, kartu siekiant glaudesnės politinės asociacijos ir didesnės ekonominės integracijos;
 (6)
 Susitarimo Šalys susitarė dėl ES ir Moldovos Respublikos asociacijos darbotvarkės teksto; ta darbotvarke bus padedama įgyvendinti Susitarimą, daugiausia dėmesio skiriant bendradarbiavimui siekiant drauge nustatytų bendrų interesų,
 PRIĖMĖ ŠIĄ REKOMENDACIJĄ:
 1 straipsnis
 Asociacijos taryba rekomenduoja Šalims įgyvendinti priede išdėstytą ES ir Moldovos Respublikos asociacijos darbotvarkę.
 2 straipsnis
 2014 m. birželio 26 d. patvirtinta ES ir Moldovos Respublikos asociacijos darbotvarkė pakeičiama priede išdėstyta ES ir Moldovos Respublikos asociacijos darbotvarke.
 3 straipsnis
 Ši rekomendacija įsigalioja jos priėmimo dieną.
 Priimta Kišiniove 2017 m. rugpjūčio 4 d.
 Asociacijos tarybos vardu
 Pirmininkas
 Pavel FILIP
 (1) OL L 260, 2014 8 30, p. 4.
 PRIEDAS
 EUROPOS SĄJUNGOS IR MOLDOVOS RESPUBLIKOS ASOCIACIJOS DARBOTVARKĖ
 Turinys
 Europos Sąjungos ir Moldovos Respublikos asociacijos darbotvarkė
 7
 1.
 Asociacijos darbotvarkės įgyvendinimo principai, priemonės ir ištekliai
 7
 2.
 Asociacijos darbotvarkės prioritetai
 8
 2.1.
 Pagrindiniai prioritetai
 8
 2.2.
 Politinis dialogas, geras valdymas ir institucijų stiprinimas
 10
 i)
 Moldovos Respublikos demokratiją ir teisinę valstybę užtikrinančių institucijų stabilumo, nepriklausomumo ir veiksmingumo didinimas
 10
 ii)
 Tolesnė teisingumo sektoriaus reforma, visų pirma užtikrinant teisminių institucijų nepriklausomumą, nešališkumą, profesionalumą ir efektyvumą
 13
 iii)
 Pagarbos žmogaus teisėms ir pagrindinėms laisvėms užtikrinimas
 14
 Žmogaus teisės ir pagrindinės laisvės
 14
 Saviraiškos laisvė
 15
 Pilietinės visuomenės bendradarbiavimas
 15
 Netinkamas elgesys ir kankinimas
 16
 Vaikų teisės
 16
 Smurtas šeimoje
 16
 Vienodas požiūris
 16
 Profesinių sąjungų teisės ir pagrindiniai darbo standartai
 16
 2.3.
 Užsienio ir saugumo politika
 17
 Terorizmas, masinio naikinimo ginklų neplatinimas ir neteisėtas ginklų eksportas
 17
 Padniestrės konfliktas
 18
 Tarptautinis baudžiamasis teismas
 18
 2.4.
 Bendradarbiavimas laisvės, saugumo ir teisingumo srityje
 18
 Asmens duomenų apsauga
 19
 Kova su organizuotu nusikalstamumu
 19
 Policijos reforma
 19
 Policijos bendradarbiavimas ir duomenų bazės
 20
 Kova su neteisėtais narkotikais
 21
 Prekyba žmonėmis
 21
 Kova su seksualine prievarta prieš vaikus ir vaikų seksualiniu išnaudojimu
 21
 Kova su kibernetiniais nusikaltimais
 21
 Korupcijos ir interesų konfliktų prevencija ir kova su šiais reiškiniais
 22
 Kova su pinigų plovimu, terorizmo finansavimu ir finansiniais nusikaltimais
 23
 Bendradarbiavimas migracijos, prieglobsčio ir sienų valdymo srityse
 24
 Teisinis bendradarbiavimas
 25
 2.5.
 Prekyba ir su prekyba susiję klausimai (išsami ir visapusiška laisvosios prekybos erdvė, IVLPE)
 26
 Prekyba prekėmis
 26
 Techniniai reglamentai, standartizacija ir susijusi infrastruktūra
 26
 Sanitarijos ir fitosanitarijos priemonės
 27
 Muitinė ir prekybos lengvinimas
 28
 Prekių kilmės taisyklės
 28
 Įsisteigimas, prekyba paslaugomis ir elektroninė prekyba
 29
 Einamieji mokėjimai ir kapitalo judėjimas
 29
 Viešieji pirkimai
 29
 Intelektinės nuosavybės teisės (INT)
 30
 Konkurencija
 30
 Skaidrumas
 31
 Prekyba ir darnus vystymasis
 31
 2.6.
 Ekonominė plėtra ir galimybės rinkoje
 31
 Bendrovių teisė, apskaita ir auditas ir įmonių valdymas
 32
 Užimtumas, socialinė politika ir lygios galimybės
 32
 Vartotojų apsauga
 33
 Statistika
 34
 Mokesčių sistema
 34
 Finansinės paslaugos
 35
 Pramonės ir įmonių politika
 36
 Kasyba ir žaliavos
 36
 Turizmas
 37
 Žemės ūkis ir kaimo plėtra
 37
 Informacinė visuomenė/skaitmeninė ekonomika ir visuomenė
 37
 Visuomenės sveikata
 38
 Miestų planavimas ir statyba
 38
 Regioninė plėtra
 38
 Žuvininkystė ir jūrų politika
 39
 2.7.
 Prisijungimas prie tinklų, energijos vartojimo efektyvumas, klimato politika, aplinkos apsauga ir civilinė sauga
 39
 Energija
 39
 Transportas
 41
 Aplinka
 41
 Klimato politika
 42
 Civilinė sauga
 42
 2.8.
 Judumas ir žmonių tarpusavio ryšiai
 43
 Švietimas, mokymas ir jaunimas
 43
 Moksliniai tyrimai ir inovacijos
 44
 Kultūra, audiovizualinė politika ir žiniasklaida
 45
 Dalyvavimas ES agentūrų veikloje ir programose
 45
 2.9.
 Visuomenės informavimas ir matomumas
 46
 Europos Sąjungos ir Moldovos Respublikos asociacijos darbotvarkė
 2014 m. birželio 27 d. Europos Sąjunga, jos valstybės narės ir Moldovos Respublika (toliau – Šalys), pasirašė plataus užmojo ir novatorišką asociacijos susitarimą (toliau – Asociacijos susitarimas, AS), kuriuo, be kita ko, sukuriama išsami ir visapusiška laisvosios prekybos erdvė (toliau – IVLPE). Šiame susitarime pateiktos privalomos, taisyklėmis pagrįstos nuostatos ir numatyta stiprinti bendradarbiavimą, dirbant glaudžiau negu pagal įprastus susitarimus ir aprėpiant visas interesų sritis. Asociacijos susitarimas laikinai taikytas nuo 2014 m. rugsėjo 1 d. iki jo ratifikavimo proceso užbaigimo, po kurio šį susitarimą buvo galima pradėti visapusiškai taikyti nuo 2016 m. liepos 1 d.
 Siekdamos pasirengti įgyvendinti Asociacijos susitarimą ir palengvinti jo įgyvendinimą Šalys 2014 m. birželio 26 d. Briuselyje susitarė dėl Asociacijos darbotvarkės, sudarydamos bendro darbo 2014–2016 m. laikotarpiu prioritetų sąrašą.
 Šiuo dokumentu atnaujinama ir patikslinama 2014–2016 m. asociacijos darbotvarkė ir nustatomi nauji bendro darbo 2017–2019 m. laikotarpiu prioritetai, be kita ko, remiantis 2016 m. vasario 15 d. Europos Sąjungos Tarybos priimtomis išvadomis dėl Moldovos Respublikos. Prioritetai skirstomi į trumpalaikius prioritetus (pagal kuriuos iki 2017 m. pabaigos turėtų būti padaryta svarbi pažanga) ir vidutinės trukmės prioritetus (pagal kuriuos svarbi pažanga turėtų būti padaryta per ateinančius dvejus metus).
 Tai, kad Asociacijos darbotvarkėje daugiausia dėmesio skiriama tam tikriems apibrėžtiems prioritetams, neturi poveikio šiuo metu pagal kitus susijusius susitarimus ir partnerystes ar pagal Rytų partnerystės daugiašalę strategiją palaikomo dialogo aprėpčiai ar susijusiems įgaliojimams.
 Be to, nuo 2014 m. balandžio mėn. įsigaliojo tvarka, pagal kurią biometrinius pasus turintys Moldovos Respublikos piliečiai į Šengeno šalis gali keliauti be vizų. Vizų režimo liberalizavimo veiksmų plane nustatytų kriterijų turi būti nuolat laikomasi siekiant užtikrinti bevizio režimo tvarumą ir taip padėti didinti judumą tarp ES ir Moldovos Respublikos bei stiprinti jų gyventojų tarpusavio ryšius, kurie yra vieni pagrindinių Asociacijos susitarime numatytos Moldovos Respublikos ir Europos Sąjungos politinės asociacijos bei ekonominės integracijos aspektų.
 1. Asociacijos darbotvarkės įgyvendinimo principai, priemonės ir ištekliai
 Asociacijos darbotvarkė bus įgyvendinama laikantis šių bendrų principų:
 —
 veiksmai, kurių imamasi pagal Asociacijos darbotvarkę, turėtų būti įgyvendinami siekiant bendrųjų politinės asociacijos ir ekonominės integracijos tikslų;
 —
 Asociacijos darbotvarkės prioritetai atitinka ES ir Moldovos Respublikos pareigą dabar, kai visiškai įsigaliojo Asociacijos susitarimas, įgyvendinti visas jo nuostatas;
 —
 abi Šalys turi dalyvauti įgyvendinant Asociacijos darbotvarkę, visapusiškai laikydamosi atsakomybės, skaidrumo, atskaitomybės ir įtraukties principų;
 —
 rezultatai, pasiekti įgyvendinant Asociacijos darbotvarkę, bus svarbus indėlis įgyvendinant 2020 m. prioritetus, dėl kurių bus susitarta Rytų partnerystės aukščiausiojo lygio susitikime Briuselyje;
 —
 Asociacijos darbotvarke siekiama apčiuopiamų, aiškių ir tvarių rezultatų, laipsniškai įgyvendinant praktines priemones ir įtraukiant pilietinę visuomenę bei kitus suinteresuotuosius subjektus. Visų pirma abi Šalys užtikrins, kad bet kokie teisėkūros bei strateginiai dokumentai pagal Asociacijos darbotvarkę būtų parengti vykdant įtraukų ir faktais grindžiamą procesą;
 —
 Šalys pripažįsta, kad svarbu remti sutartas prioritetines sritis, imantis tinkamų ir pakankamų politinių, techninių ir finansinių priemonių;
 —
 bus vykdoma Asociacijos darbotvarkės įgyvendinimo stebėsena, bus teikiamos metinės ataskaitos ir atliekamas vertinimas. Padaryta pažanga bus peržiūrima, be kita ko, per Asociacijos susitarimu įsteigtų dvišalių organų posėdžius. Pilietinė visuomenė taip pat bus raginama skirti dėmesio Asociacijos darbotvarkės įgyvendinimo stebėsenai;
 —
 Europos Sąjunga padės Moldovos Respublikai įgyvendinti Asociacijos darbotvarkėje nustatytus tikslus ir prioritetus. Teikiant šią paramą bus siūloma naudotis visais esamais ES paramos ištekliais, teikiama ekspertinių žinių ir rekomendacijų, lengvinamas dalijimasis geriausios praktikos pavyzdžiais, praktine patirtimi ir informacija ir remiamas gebėjimų ir institucijų stiprinimas. Europos Sąjunga taip pat skatins naudotis kitų Moldovos Respublikos partnerių parama ir sieks koordinuoti jos teikimą. Kad padėtų įgyvendinti Asociacijos darbotvarkę, Sąjunga naudosis atitinkamomis finansinėmis priemonėmis. Tačiau Asociacijos darbotvarkė nėra finansinio programavimo dokumentas ir nepakeičia Šalių finansinio programavimo veiksmų.
 ES parama bus teikiama laikantis bendrųjų pagalbos teikimo Moldovos Respublikai prioritetų, išdėstytų Europos kaimynystės priemonės (EKP) bendroje paramos sistemoje (BPS) ir Moldovos Respublikai parengtuose EKP daugiašaliuose programavimo dokumentuose, kartu siekiant atsižvelgti į Asociacijos darbotvarkėje nustatytus prioritetus. Ji gali teikti pagalbą ir kitomis ES priemonėmis. Visa finansinė parama bus teikiama visapusiškai laikantis ES išorės pagalbos teikimo taisyklių ir procedūrų. Pagal šias procedūras visos ES pagalbos teikimui Moldovos Respublikai bus toliau taikomos griežtos sąlygos, kurių laikymasis bus reguliariai stebimas ir vertinamas. Tam, kad būtų sumažinta rizika, turi būti sukurtos reikiamos ankstyvojo perspėjimo sistemos.
 Ši Asociacijos darbotvarkė bus taikoma nuo jos priėmimo dienos iki 2019 m. pabaigos. Asociacijos darbotvarkė gali būti bet kuriuo metu iš dalies keičiama arba atnaujinama ES ir Moldovos Respublikos asociacijos tarybos sutarimu.
 2. Asociacijos darbotvarkės prioritetai
 2.1. Pagrindiniai prioritetai
 Pirmiausia turėtų būti vykdomi toliau nurodyti reformų veiksmai, įtraukti į Asociacijos darbotvarkės prioritetus:
 Institucijų stiprinimo ir gero valdymo sritis
 1.
 Teisminių institucijų nepriklausomumas
 Įgyvendinti galiojančius teisės aktus, kuriais reglamentuojamas teismų ir teisėsaugos tarnybų darbas, siekiant užtikrinti teisminių institucijų, įskaitant prokuratūrą, kurios turi veikti be politinio ir jokio kito netinkamo kišimosi, nepriklausomumą, nešališkumą, profesinį sąžiningumą, profesionalumą ir efektyvumą, taip pat užtikrinti visišką nepakantumą korupcijai ir užkirsti kelią bet kokiam korumpuotam elgesiui. Įgyvendinti funkcinio imuniteto taisykles laikantis Europos standartų ir atsižvelgiant į gerąją praktiką. Užtikrinti, kad nepriklausoma institucija skaidriai ir pagal nuopelnus skirtų teisėjus ir prokurorus.
 2.
 Korupcijos, sukčiavimo ir interesų konfliktų prevencija ir kova su šiais reiškiniais
 Įgyvendinti Profesinio sąžiningumo įstatymą. Įgyvendinti įstatymą, pagal kurį visi atitinkami pareigūnai privalo pateikti turto, kuris nuosavybės teise priklauso jiems ir jų atitinkamiems artimiesiems giminaičiams, deklaracijas ir pranešti apie galimus interesų konfliktus, kiek tai susiję su jų asmeniniais ar artimųjų giminaičių interesais, ir užtikrinti veiksmingą šio įstatymo vykdymo užtikrinimo procedūrą. Priimti įstatymus dėl proporcingų atgrasomųjų sankcijų prieš korupciją ir su pinigų plovimu susijusias nusikalstamas veikas. Įgyvendinti naująją profesinio sąžiningumo ir kovos su korupcija strategiją, kuria siekiama efektyviai užkirsti kelią korupcijai ir ją mažinti, vadovaujantis ES vertybėmis ir standartais. Stiprinti kovos su korupcija agentūrų gebėjimus ir gerinti jų tarpusavio veiksmų koordinavimą ir bendradarbiavimą. Sukurti veiksmingą teisinę informatorių apsaugos sistemą.
 3.
 Turto susigrąžinimas ir bankų sukčiavimo atvejų tyrimas
 Įsteigti efektyvią nacionalinę turto susigrąžinimo tarnybą. Dalytis su ES pagrindiniais vykdomo „Kroll“ tyrimo antrojo etapo rezultatais su „Kroll“ sutartomis sąlygomis, nepakenkiant tolesniam tyrimui ir turto susigrąžinimui. Nuodugniai ir nešališkai ištirti visus sukčiavimo Moldovos Respublikos bankų sistemoje 2012–2014 m. laikotarpiu atvejus, be kita ko, siekiant susigrąžinti nukreiptas lėšas ir už tai atsakingus asmenis patraukti atsakomybėn.
 4.
 Viešojo administravimo, įskaitant viešųjų finansų valdymą, reforma
 Įgyvendinti viešojo administravimo reformos strategiją ir pagrindines strategijas, kurios 2016 m. parengtos konsultuojantis su organizacija EBPO / SIGMA ir paramos teikėjų bendruomene. Siekiant didinti atskaitomybę, darbo veiksmingumą ir efektyvumą, pertvarkyti vyriausybines institucijas, administracines institucijas ir valstybės įmones. Siekiant didinti sprendimų priėmimo proceso įtraukumą, nuoseklumą, efektyvumą, nuspėjamumą ir skaidrumą, peržiūrėti politikos kūrimo ir koordinavimo sistemą. Gerinti viešųjų paslaugų kokybę ir prieinamumą. Užtikrinti profesionalią valstybės tarnybą ir šiuolaikišką žmogiškųjų išteklių valdymo sistemą. Pradėti teritorinę reformą, kad būtų galima optimaliai naudoti piliečiams skiriamus išteklius vietos lygmeniu. Vis labiau įtraukti pilietinę visuomenę siekiant didinti atskaitomybę, skaidrumą ir gebėjimą reaguoti vykdant viešojo administravimo reformą ir teikiant viešąsias paslaugas.
 Atnaujinti Moldovos Respublikos viešųjų finansų valdymo 2013–2020 m. strategiją. Tęsti parlamentinės kontrolės ir biudžeto priežiūros reformą. Didinti viešųjų finansų politikos ir valdymo skaidrumą, priežiūrą ir atskaitomybę. Stiprinti valdymą, apdairiai planuojant biudžetą ir laikantis biudžetinės drausmės, stiprinant atskaitomybės procesus ir gerinant į rezultatus orientuotą valdymą.
 5.
 Pagrindinės laisvės
 Išlaikyti žiniasklaidos laisvę ir pliuralizmą, be kita ko, priimti naują Audiovizualinės žiniasklaidos kodeksą, laikantis Europos Tarybos, Europos Sąjungos ir ESBO rekomendacijų, siekiant priderinti Moldovos Respublikos teisės aktus prie Audiovizualinės žiniasklaidos paslaugų direktyvos ir nedelsiant sumažinti žiniasklaidos nuosavybės koncentraciją bei reklamos rinkos monopolizavimą ir reformuoti nacionalinį transliuotoją. Siekiant didesnio Audiovizualinio sektoriaus koordinavimo tarybos nepriklausomumo, aiškiau apibrėžti jos kompetenciją ir užduotis.
 Priimti ir įgyvendinti naują Nacionalinį žmogaus teisių veiksmų planą, daugiausia dėmesio skiriant pažeidžiamiausioms grupėms, ir koordinuoti planavimą bei biudžeto procesus, kad būtų skiriama pakankamai išteklių šiam planui efektyviai įgyvendinti. Užtikrinti, kad Europos Žmogaus Teisių Teismo sprendimai būtų efektyviai vykdomi, ir sukurti veiksmingą parlamentinės jų vykdymo kontrolės mechanizmą.
 Bus ypač stengiamasi užtikrinti, kad lygybės ir lyčių klausimai būtų sprendžiami kaip įvairius sektorius apimantis prioritetas.
 6.
 Padniestrės konflikto sprendimas
 Parengti taikaus ir tvaraus Padniestrės konflikto sprendimo viziją, kuri būtų grindžiama Moldovos Respublikos suverenumu ir teritoriniu vientisumu išlaikant tarptautiniu lygmeniu pripažintas jos sienas ir suteikiant Padniestrei specialų statusą, kuriuo būtų visapusiškai garantuojamos gyventojų žmogaus, politinės, ekonominės ir socialinės teisės, ir taip pat skatintų tolesnį bendradarbiavimą su Padniestre. Su visomis suinteresuotosiomis šalimis tęsti konstruktyvų dialogą apie padėtį Moldovos Respublikos ir Ukrainos sienos vidurio (Padniestrės) ruože.
 Ekonominės plėtros ir galimybių rinkoje sritis
 7.
 Geresnė verslo aplinka ir investicijoms palankesnės sąlygos
 Įgyvendinti su Tarptautiniu valiutos fondu (TVF) sutartą reformų programą ir vykdyti šios TVF reformų programos principais pagrįstą ekonomikos, mokesčių ir finansų politiką. Gerinti reglamentavimo sistemą ir MVĮ veiklos aplinką ir užtikrinti, kad būtų laikomasi konkurencijos įstatymų, mažinant monopolistinį elgesį. Įgyvendinti 2012–2020 m. MVĮ sektoriaus vystymo strategiją ir atitinkamą jos veiksmų planą, atsižvelgiant į naująjį MVĮ įstatymą, kartu su peržiūrėtomis šalies konkurencingumo veiksmų gairėmis ir nacionaline 2016–2020 m. investicijų pritraukimo ir eksporto skatinimo strategija. Siekiant geresnio viešojo ir privačiojo sektorių dialogo, stiprinti verslo ir MVĮ asociacijų (įskaitant sektorių asociacijas) vaidmenį. Supaprastinti inspekcijų ir įvairių tikrinimo įstaigų sistemą, siekiant didinti jos efektyvumą ir mažinti korupcijos mastą, kartu geriau užtikrinant įstatymų ir standartų laikymąsi.
 8.
 Žemės ūkis ir kaimo plėtra
 Įgyvendinti bendrąjį įstatymą dėl žemės ūkio ir kaimo plėtros subsidijavimo principų, taip pagerinant šios srities politikos įgyvendinimą. Didinti žemės ūkio gamybos konkurencingumą, ypač pasirinktuose eksporto požiūriu vertinguose sektoriuose. Kaimo vietovėse didinti užimtumą ir gerinti gyvenimo sąlygas. Tausiau naudoti žemės ir vandens išteklius. Gerinti paslaugas ir infrastruktūrą ir įvairinti ekonominę veiklą kaimo vietovėse.
 9.
 Su prekyba susijusios reformos: techniniai reglamentai, standartizacija ir susijusi infrastruktūra, muitinė ir prekybos lengvinimas
 Labiau palengvinti prekybą, kaip lyginamąjį standartą taikant EBPO prekybos lengvinimo rodiklius. Techninių reglamentų ir standartų srityje stiprinti bendradarbiavimą su atitinkamomis ES organizacijomis, pavyzdžiui, CEN, Cenelec, ETSI, EURAMET, EA, WELMEC. Viešos konsultacijos dėl techninių reglamentų ir sanitarijos ir fitosanitarijos (SFS) priemonių yra itin svarbus elementas siekiant šių sričių naujų taisyklių platesnio taikymo ir visuomenės supratimo. SFS priemonių srityje pasiekti, kad visos vykdant oficialiąją kontrolę dalyvaujančios laboratorijos būtų akredituotos pagal tarptautinius standartus, kad būtų įvykdyti SFS reikalavimai eksportuojant prekes ir būtų padidinta maisto sauga Moldovos Respublikos vidaus rinkoje.
 Priderinti Moldovos Respublikos teisės aktus prie Europos Sąjungos muitinės kodekso ir jo įgyvendinimo taisyklių ir pagerinti muitinės administracijos veiklos rezultatus profesinio sąžiningumo ir skaidrumo srityje. Priderinti Moldovos Respublikos teisės aktus, kad Moldovos Respublika galėtų prisijungti prie Konvencijos dėl bendrosios tranzito procedūros.
 Prisijungimo prie tinklų, efektyvaus energijos vartojimo, aplinkos ir klimato politikos sritis
 10.
 Energetinis saugumas ir energijos vartojimo efektyvumas
 Didinti Energetikos reguliavimo institucijos (ANRE) nepriklausomumą, be kita ko, jos direktorių skyrimo ir atleidimo procesą atsiejant nuo politinių interesų ir savarankiškai sudarant jos biudžetą. Skaidriai ir įtraukiai priimti naują Energetikos įstatymą. Įgyvendinti visas Energijos bendrijos sekretoriato atliktame ANRE vertinime pateiktas rekomendacijas. Įgyvendinti naujuosius elektros energijos ir gamtinių dujų įstatymus, imantis įstatymuose numatytų būtinų veiksmų ir priimant reikiamus antrinės teisės aktus. Visapusiškai įgyvendinti Moldovos Respublikos įsipareigojimus ir susitarimus, įskaitant nurodytuosius tarp TVF finansinių programų tikslų. Imtis tolesnių veiksmų, kad Moldovos Respublikos energijos rinka būtų integruota į ES rinką. Suderinti Energijos vartojimo pastatuose efektyvumo įstatymą ir sukurti tinkamus paramos mechanizmus, kad būtų imamasi priemonių siekiant didinti energijos vartojimo efektyvumą tiek viešuosiuose, tiek gyvenamuosiuose pastatuose. Remiantis atsinaujinančiųjų išteklių energijos naudojimo rėmimo įstatymu, rengti paramos programas, administracines taisykles ir kitas priemones, reikalingas, kad būtų skatinama daugiau naudoti atsinaujinančiųjų energijos išteklių.
 11.
 Transportas
 Įgyvendinti geležinkelių sektoriaus reformos ir restruktūrizavimo programą. Dėti daugiau pastangų įgyvendinti ES aviacijos teisės aktus, kad būtų galima naudotis visomis galimybėmis pagal ES ir Moldovos Respublikos bendrosios aviacijos erdvės susitarimą. Aviacijos sektoriuje sudaryti sąlygas laisvai ir sąžiningai konkurencijai, visų pirma į Kišiniovo oro uosto koncesijos sutartį įtraukti nuostatas dėl nediskriminacinių naudojimosi oro uostu sąlygų ir atkurti veiksmingą konkurenciją antžeminių paslaugų sektoriuje. Plėtoti ekonomikai svarbią infrastruktūrą, be kita ko, toliau įgyvendinant išplėsto orientacinio TEN-T tinklo plėtros projektus.
 12.
 Aplinka ir klimato politika
 Užtikrinti administracinių reformų tąsą ir stiprinti reikiamus administracinius gebėjimus įgyvendinti Asociacijos susitarimo aplinkos ir klimato politikos skyrių nuostatas. Toliau derinti nuostatas su aplinkos acquis, priimant pagrindinius šio sektoriaus teisės aktus, t. y. įstatymus dėl oro apsaugos, cheminių medžiagų valdymo ir pramoninių išmetamųjų teršalų (taršos integruotos prevencijos ir kontrolės). Įgyvendinti įstatymus dėl strateginio poveikio aplinkai vertinimo ir atliekų tvarkymo.
 Judumo ir žmonių tarpusavio ryšių sritis
 13.
 Švietimas, mokymas ir jaunimas
 Intensyviau įgyvendinti naująjį Švietimo kodeksą visais švietimo lygmenimis. Stiprinti Švietimo ministerijos ir jai pavaldžių įstaigų administracinius gebėjimus. Įvykdyti profesinio rengimo ir mokymo reformą, atsižvelgiant į profesinio rengimo ir mokymo plėtojimo strategijos ir veiksmų plano (2013–2020 m.) tikslus, kad būtų patenkinti darbo rinkos poreikiai. Priimti sektorių komitetų teisinę sistemą. Skatinti atitinkamų suinteresuotųjų subjektų (įskaitant įmones ir socialinius partnerius) dalyvavimą visų formų mokymosi visą gyvenimą procesuose, siekiant tęstinio profesinio tobulėjimo, kad jie labiau atitiktų darbo rinkos poreikius. Toliau įgyvendinti nacionalinę jaunimo sektoriaus plėtojimo strategiją.
 2.2. Politinis dialogas, geras valdymas ir institucijų stiprinimas
 Politinio dialogo ir bendradarbiavimo siekiant reformų pagal šią Asociacijos darbotvarkę tikslas – stiprinti pagarbą demokratijos, teisinės valstybės ir gero valdymo principams, žmogaus teisėms ir pagrindinėms laisvėms, įskaitant mažumoms priklausančių asmenų teises, įtvirtintas pagrindinėmis Jungtinių Tautų ir Europos Tarybos konvencijomis ir susijusiais protokolais. Reikėtų užtikrinti nuoseklumą su Europos Tarybos veiksmų planu. Jis bus taikomas įgyvendinant šią Asociacijos darbotvarkę.
 i) Moldovos Respublikoje demokratiją ir teisinę valstybę užtikrinančių institucijų stabilumo, nepriklausomumo ir veiksmingumo didinimas, be kita ko, visapusiškai reformuojant viešąjį administravimą ir pertvarkant viešųjų finansų valdymą.
 Trumpalaikiai prioritetai:
 —
 glaudžiai bendradarbiaujant su Europos Tarybos Venecijos komisija, nustatyti patikslintą Konstitucinio teismo kompetenciją bei jo narių skyrimo procedūras ir jų laikytis;
 —
 pašalinti visus Europos saugumo ir bendradarbiavimo organizacijos (ESBO) Demokratinių institucijų ir žmogaus teisių biuro (ODIHR), nacionalinės pilietinės visuomenės stebėsenos misijos ir centrinės valdžios institucijų praėjusiuose rinkimuose nustatytus trūkumus, įskaitant poreikį užtikrinti skaidrų kampanijų finansavimą, nepriklausomą ir nešališką informacijos pateikimą žiniasklaidoje ir diasporos balsavimą;
 —
 įvertinti galimybę leisti tiesiogiai finansuoti politinių partijų veiklą, rinkimų kampanijas ir Moldovos Respublikos piliečių kandidatavimą rinkimuose pajamomis, gautomis iš užsienio, kartu neleidžiant užsienio šalių piliečiams, asmenims ir valstybėms tiesiogiai ar netiesiogiai kištis į politinę veiklą Moldovos Respublikoje;
 —
 sukurti veiksmingą teisinę informatorių apsaugos sistemą;
 —
 vadovaujantis nacionaline decentralizacijos strategija ir viešojo administravimo reformos strategija, įvykdyti šalies teritorinės struktūros reformą, sumažinant vietos valdžios institucijų skaičių;
 —
 įgyvendinti viešojo administravimo reformos strategiją ir pagrindines strategijas, kurios 2016 m. parengtos konsultuojantis su organizacija EBPO / SIGMA ir paramos teikėjų bendruomene;
 —
 stiprinti koordinavimo, stebėsenos ir ataskaitų teikimo mechanizmus bei gebėjimus tiek politiniu, tiek administraciniu lygmeniu;
 —
 įvertinti viešojo administravimo reformos 2016–2018 m. veiksmų plano įgyvendinimo sąnaudas;
 —
 laikantis TVF susitarimo, sudaryti subalansuotą biudžetą, skiriant pakankamai finansinių išteklių planuojamoms reformoms vykdyti;
 —
 reformuoti valstybės kanceliariją;
 —
 patikslinti pagrindinių institucijų funkcijas, vaidmenis ir atsakomybę ir nustatyti bendras rašytines ir suderintas įtraukaus ir įrodymais grindžiamo politikos formavimo ir koordinavimo procedūras bei metodikas;
 —
 pasirengti atlikti valstybės tarnybos teisinės sistemos peržiūrą, siekiant ją iš dalies pakeisti, kad ji apimtų visas įprastas vyriausybės administracijos užduotis atliekančias įstaigas, ir užtikrinti, kad skyrimas į pareigas, paaukštinimas tarnyboje ir atleidimas iš darbo būtų grindžiami nuopelnais;
 —
 stiprinti valstybės sekretorių, kaip aukščiausio rango valstybės tarnautojų, vaidmenį kiekvienoje atitinkamoje ministerijoje ir taip padėti didinti valstybės tarnybos profesionalumą ir nepolitiškumą;
 —
 plėsti į personalo registrui renkamų duomenų aprėptį, įtraukiant duomenis apie atlyginimus, ir laipsniškai pradėti naudotis šiuo registru visose valstybės institucijose;
 —
 pertvarkyti vyriausybines institucijas, didinant jų atskaitomybę, veiksmingumą ir efektyvumą, be kita ko, peržiūrint administracines funkcijas atliekančių valstybės įmonių išlaidų efektyvumą ir veiksmingumą;
 —
 nuodugniai įgyvendinti teisės aktus dėl sprendimų priėmimo skaidrumo;
 —
 iš dalies pakeisti Įstatymą dėl galimybės susipažinti su informacija, kad jis būtų geriau įgyvendinamas, ir nustatyti būtinas jo įgyvendinimo stebėsenos procedūras;
 —
 parengti bendrąjį administracinių procedūrų įstatymą, kad būtų užtikrinamas gero administravimo principų laikymasis, ir su naujuoju įstatymu laipsniškai suderinti specialiąsias administracines procedūras;
 —
 pradėti teritorinę reformą, kad būtų galima optimaliai naudoti piliečiams skiriamus išteklius vietos lygmeniu;
 —
 atnaujinti Moldovos Respublikos viešųjų finansų valdymo 2013–2020 m. strategiją;
 —
 priimti naują viešųjų finansų vidaus kontrolės strategiją;
 —
 tęsti parlamentinės kontrolės ir biudžeto priežiūros reformą; didinti viešųjų finansų politikos ir valdymo skaidrumą, priežiūrą ir atskaitomybę;
 —
 patvirtinti naujo įstatymo dėl Audito rūmų veikimo projektą, kad būtų užtikrintas viešojo išorės audito nepriklausomumas ir efektyvumas.
 Vidutinės trukmės prioritetai:
 —
 bendradarbiaujant su Europos Taryba, ištirti galimybes imtis būtinų veiksmų siekiant sustiprinti institucinę struktūrą ir taip didinti ilgalaikį Moldovos Respublikos atsparumą;
 —
 gerinti vyriausybės ir Parlamento tarpusavio keitimąsi informacija;
 —
 sugriežtinti Parlamento vykdomą reformų ir teisės aktų įgyvendinimo priežiūrą;
 —
 užtikrinti, kad prezidento, Parlamento ir vietos valdžios rinkimai vyktų demokratiškai ir laikantis Europos standartų;
 —
 išnagrinėti galimybę peržiūrėti politinėms partijoms teikiamą valstybės finansavimą remiantis geriausia tarptautine praktika, kad būtų apsvarstyti prezidento rinkimų rezultatai;
 —
 peržiūrėti nuostatas dėl didžiausios sumos, kurią fiziniai ir juridiniai asmenys gali aukoti politinėms partijoms, atsižvelgiant į geriausią tarptautinę praktiką ir Venecijos komisijos ekspertines žinias;
 —
 siekti įgyvendinti decentralizavimo strategiją, laikantis Europos Tarybos Europos vietos savivaldos chartijos (Europos Tarybos sutarčių serija Nr. 122);
 —
 atsižvelgiant į ESBO / ODIHR rekomendacijas, peržiūrėti rinkėjų registracijos mechanizmus, siekiant užtikrinti jų duomenų tikslumą;
 —
 sukurti ir įdiegti rinkimų automatizuotos informacinės sistemos finansinės kontrolės modulį ir reglamentavimo sistemą, kad būtų automatizuotas politinių partijų ir rinkimų kandidatų finansinių ataskaitų rengimo, rinkimo ir analizavimo procesas ir padidintos galimybės visuomenei susipažinti su šia informacija. Nustatyti veiksmingas sankcijas pažeidimų atvejais ir užtikrinti, kad partijoms būtų nustatyta prievolė pateikti savo lėšų kilmės įrodymus. Užtikrinti galimybę konfiskuoti nepaaiškintos kilmės turtą;
 —
 sukurti veiksmingus paramos srautų valdymo ir koordinavimo mechanizmus atsižvelgiant į vyriausybės poreikius;
 —
 konsultuojantis su pilietine visuomene ir vis labiau ją įtraukiant, tęsti viešojo administravimo reformą (ir centrinio, ir vietos lygmens, taip pat teritorinę reformą) pagal viešojo administravimo principus, siekiant stiprinti atskaitingą, efektyvią, skaidrią ir profesiniais nuopelnais bei įrodymais grindžiamą valstybės tarnybą su tinkamu etikos kodeksu ir be politinio spaudimo;
 —
 pagal viešojo administravimo reformos strategiją optimizuoti viešąjį administravimą nacionaliniu ir vietos lygmenimis;
 —
 reguliariai naudotis išankstiniais poveikio vertinimais; užtikrinti, kad būtų sistemingai vertinamos reformų sąnaudos, ir steigti tarpžinybinių konfliktų sprendimo forumus tiek aukštu administraciniu, tiek politiniu lygmenimis;
 —
 siekiant pritraukti ir išlaikyti gabius darbuotojus, kurti skaidrią ir konkurencingesnę valstybės tarnautojų atlyginimų sistemą;
 —
 teikti piliečiams lengvai prieinamą informaciją apie jų teises į gerą administravimą, galimybę susipažinti su informacija, administracinę teiseną ir teisę prašyti kompensacijos, kad piliečiai žinotų, kur ir kaip gali paduoti skundą. Užtikrinti efektyvius ir konkrečius tolesnius veiksmus gavus piliečių prašymus ir skundus;
 —
 užtikrinti institucinius ir organizacinius patobulinimus, būtinus stiprinant parlamentinę priežiūrą, be kita ko, nustatant bendradarbiavimo su viešojo sektoriaus išorės auditoriais tvarką;
 —
 stiprinti Finansų ministerijos gebėjimus atlikti centrinio mokesčių administratoriaus funkciją ir užtikrinti fiskalinį tvarumą;
 —
 toliau gerinti viešųjų finansų valdymą ir efektyviai įgyvendinti atnaujintą viešųjų finansų valdymo strategiją;
 —
 siekiant užtikrinti prioritetines investicijas nacionaliniu lygmeniu pagal daugiametę biudžeto programą, parengti atnaujinamąją daugiametę viešojo sektoriaus investavimo programą, kuriai vadovautų Finansų ministerija;
 —
 užtikrinti institucinius ir organizacinius patobulinimus, būtinus stiprinant išorinę priežiūrą, be kita ko, toliau plėtojant Moldovos Respublikos Audito rūmų išorės audito funkciją pagal Tarptautinės aukščiausiųjų audito institucijų organizacijos standartus ir nustatant parlamento bendradarbiavimo su viešojo sektoriaus išorės auditoriais tvarką;
 —
 prireikus atlikti drausmines procedūras ir veiksmingai taikyti sankcijas;
 —
 laipsniškai reformuoti viešojo sektoriaus apskaitos ir išorės ataskaitų teikimo standartus.
 ii) Tolesnė teisingumo sektoriaus reforma, visų pirma užtikrinant teisminių institucijų, įskaitant prokuratūrą, kurios turėtų veikti be politinio ar jokio kito netinkamo kišimosi, nepriklausomumą, nešališkumą, profesionalumą ir efektyvumą. Dėl kai kurių visapusiškos teisingumo sektoriaus reformos aspektų gali reikėti padaryti Konstitucijos pakeitimus.
 Trumpalaikiai prioritetai:
 —
 įgyvendinti galiojančius teisės aktus, kuriais reglamentuojama teisėjų, prokurorų, advokatų ir kitų teisės specialistų veikla, kad būtų užtikrintas visiškas nepakantumas korupcijai ir užkirstas kelias bet kokiam korumpuotam elgesiui;
 —
 užtikrinti, kad teisėjus ir prokurorus skirtų nepriklausoma institucija, kuri vadovautųsi skaidriais ir objektyviais kriterijais, atsižvelgdama į nuopelnus ir taikydama sąžiningas atrankos procedūras, įskaitant privalomus egzaminus raštu ir nacionalinę laisvų darbo vietų duomenų bazę, laikantis Europos standartų;
 —
 užtikrinti, kad teisėjus ir prokurorus, įskaitant vyriausiuosius prokurorus, taip pat teisėjus ir prokurorus aukščiausiuose teismuose, tarnyboje paaukštintų nepriklausoma institucija, kuri vadovautųsi skaidriais ir objektyviais kriterijais, atsižvelgdama į nuopelnus ir taikydama sąžiningas atrankos procedūras, laikantis Europos standartų;
 —
 užtikrinti, kad būtų efektyviai įgyvendinamos teisėjų nepriklausomumo garantijos;
 —
 užtikrinti, kad būtų efektyviai įgyvendinamos drausmės taisyklės ir etikos kodeksai, įskaitant procesines garantijas, taikomas teisėjams ir prokurorams, taip pat užtikrinti Teismų inspekcijos savarankiškumą Aukščiausiosios teisėjų tarybos atžvilgiu ir visuomenei prieinamų skundų nagrinėjimo mechanizmų veikimą;
 —
 įgyvendinti funkcinio imuniteto taisykles atsižvelgiant į gerąją praktiką ir visapusiškai laikantis Europos standartų;
 —
 įgyvendinti teisės aktų, kuriais reglamentuojamas profesinis sąžiningumas teisingumo sektoriuje, rinkinį;
 —
 didinti Aukščiausiosios teisėjų tarybos sprendimų priėmimo proceso skaidrumą ir efektyvumą;
 —
 didinti Aukščiausiosios prokurorų tarybos nepriklausomumą pagal 2016 m. vasario 25 d. Prokuratūros įstatymo nuostatas ir ryžtingai tęsti visapusišką prokuratūros reformą, taip pat įgyvendinti naujus teisės aktus;
 —
 užtikrinti teisingą bylos nagrinėjimą, teisę kreiptis į teismą ir procesines teises baudžiamosiose bylose, laikantis Moldovos Respublikos įsipareigojimų pagal Europos žmogaus teisių konvenciją, atsižvelgiant į Europos Žmogaus Teisių Teismo praktiką ir laikantis kitų svarbių Europos Tarybos konvencijų, priimant arba numatant:
 =
 teisės aktus ir priemones, kuriais siekiama garantuoti procesines įtariamųjų ir kaltinamųjų teises baudžiamosiose bylose;
 =
 teisės aktus, priemones ir išteklius, kuriais siekiama garantuoti nusikaltimų aukų teisę kreiptis į teismą, teises į apsaugą, paramą ir kompensacijas, be kita ko, pagal baudžiamosios justicijos sistemą;
 —
 stiprinti teisinės pagalbos teikimo ir alternatyvaus ginčų sprendimo mechanizmų įgyvendinimą;
 —
 užtikrinti, kad veiktų efektyvi elektroninio teismų bylų tvarkymo sistema, kurioje bylos būtų patikimai skiriamos atsitiktine tvarka ir būtų rengiama teismų statistika.
 Vidutinės trukmės prioritetai:
 —
 užtikrinti teisingumo sektoriaus institucijų nepriklausomumą, kad administracija, vyriausybė ar Parlamentas negalėtų joms daryti politinio ar kitokio spaudimo;
 —
 užtikrinti visų prokurorų visišką nepriklausomumą ir sumažinti generalinės prokuratūros priežiūros vaidmenį, kaip nustatyta naujuoju Prokuratūros įstatymu;
 —
 užtikrinti, kad Nacionalinis teisingumo institutas organizuotų pirminį ir tęstinį personalo mokymą pagal nustatytus poreikius;
 —
 įrodyti, kad imamasi priemonių didinant sąžiningumą ir atskaitomybę teisminėse institucijose, pavyzdžiui, patikimumo patikrinimai ir priimami apkaltinamieji nuosprendžiai su korupcija susijusių nusikaltimų bylose;
 —
 stengtis gerinti viešąją nuomonę apie teisminių institucijų nepriklausomumą, sąžiningumą, skaidrumą ir atskaitomybę;
 —
 daryti pažangą visapusiškai reformuojant prokuratūrą, be kita ko, skiriant specialius prokurorus organizuoto nusikalstamumo ir korupcijos bylose;
 —
 daryti pažangą įgyvendinant Teismų struktūros tobulinimo įstatymą pagal 2017 m. kovo 3 d. Parlamento sprendimu Nr. 21 patvirtintą veiksmų planą;
 —
 gerinti galimybes asmenims, ypač moterims ir pažeidžiamoms grupėms, naudotis teise kreiptis į teismą;
 —
 siekti labai sutrumpinti civilinių ir baudžiamųjų bylų nagrinėjimo trukmę;
 —
 siekti didinti bylų išnagrinėjimo rodiklį.
 iii) Pagarbos žmogaus teisėms ir pagrindinėms laisvėms užtikrinimas visapusiškai bendradarbiaujant žmogaus teisių ir pagrindinių laisvių apsaugos srityje. Šis bendradarbiavimas apims darbą, be kita ko, toliau nurodytose srityse.
 Žmogaus teisės ir pagrindinės laisvės
 Trumpalaikiai prioritetai:
 —
 užbaigti ir vėliau įgyvendinti naują Nacionalinį žmogaus teisių veiksmų planą, daugiausia dėmesio skiriant pažeidžiamiausioms grupėms, ir koordinuoti planavimą bei biudžeto procesus, kad būtų skiriama pakankamai išteklių šiam planui efektyviai įgyvendinti;
 —
 įsteigti nacionalinę tarybą ir sekretoriatą, kurie parengtų naują Nacionalinį žmogaus teisių veiksmų planą, stebėtų jo įgyvendinimą ir teiktų jo įgyvendinimo ataskaitas;
 —
 užtikrinti, kad Europos Žmogaus Teisių Teismo priimti sprendimai būtų efektyviai vykdomi, ir sukurti veiksmingą parlamentinės jų vykdymo kontrolės mechanizmą;
 —
 pradėti įgyvendinti etninių grupių santykių stiprinimo 2017–2027 m. strategiją ir priimti atitinkamą veiksmų planą;
 —
 daryti pažangą atliekant bandomąjį Europos regioninių arba mažumų kalbų chartijos įgyvendinimą septyniose vietovėse, nes tai yra Moldovos Respublikos pastangų ratifikuoti šią chartiją dalis;
 —
 užbaigti ombudsmeno institucijos reformą, patobulinant 2014 m. balandžio 3 d. įstatymą Nr. 52 dėl ombudsmeno, atsižvelgiant į Venecijos komisijos rekomendacijas ir užtikrinant finansų skyrimą pagal Paryžiaus principus;
 —
 užtikrinti nacionalinio kankinimų prevencijos mechanizmo veikimą pagal Jungtinių Tautų konvencijos prieš kankinimą ir kitokį žiaurų, nežmonišką ar žeminantį elgesį fakultatyvaus protokolo 18 straipsnio 3 dalį;
 —
 ratifikuoti Žmogaus teisių ir pagrindinių laisvių apsaugos konvencijos 12 protokolą;
 —
 priimti ir įgyvendinti teisės aktų dėl neapykantos nusikaltimų pakeitimus siekiant suderinti juos su Europos standartais. Aktyviau dėti pastangas tiriant neapykantą kurstančių kalbų ir neapykantos nusikaltimų atvejus ir imantis dėl jų veiksmų, taip pat užtikrinant galimybes aukoms veiksmingai naudotis teise kreiptis į teismą.
 Vidutinės trukmės prioritetai:
 —
 užtikrinti įstatymų ir kitų teisės aktų, kuriais reglamentuojama kova su visų formų diskriminacija, įskaitant Įstatymą dėl lygybės užtikrinimo, taikymą ir stiprinti Diskriminacijos prevencijos ir šalinimo tarybos (Lygybės tarybos) gebėjimus;
 —
 atsižvelgti į Europos Tarybos organų ir ekspertų pateiktas rekomendacijas dėl Tautinių mažumų apsaugos pagrindų konvencijos nuostatų laikymosi ir, su jais susitarus, tas rekomendacijas įgyvendinti. Šiame kontekste skirti dėmesį nacionalinėms mažumoms priklausančių asmenų teisių užtikrinimui, be kita ko, vedant dialogą ir konsultuojantis su tais asmenimis, taip pat atsižvelgiant į atitinkamas Europos Tarybos Venecijos komisijos nuomones;
 —
 užtikrinti geresnį teisės aktų dėl prieinamumo neįgaliesiems įgyvendinimą. Padidinti viešų pastatų, transporto ir informacijos prieinamumą neįgaliesiems;
 —
 užtikrinti, kad būtų efektyviai įgyvendinama Jungtinių Tautų neįgaliųjų teisių konvencija, įskaitant jos 12 straipsnį (Lygybė prieš įstatymą) ir 14 straipsnį (Asmens laisvė ir saugumas);
 —
 pasirašyti Neįgaliųjų teisių konvencijos fakultatyvų protokolą;
 —
 toliau deinstitucionalizuoti vaikus;
 —
 toliau taikyti veiksmingas ikiteismines ir neteismines ginčų sprendimo priemones žmogaus teisių ir pagrindinių laisvių srityje;
 —
 toliau leisti susipažinti su informacija apie piliečių teises ir tinkamus teisinius jų problemų sprendimus;
 —
 įgyvendinti veiksmingas priemones, kad būtų išvengta nepagrįstų areštų ir neteisėto perėmimo atvejų, atsižvelgiant į tai, kad gali reikėti proporcingo lygio įsikišimo, kad būtų užtikrintas tinkamas korupcijos ar kitų rūšių nusikalstamų veikų tyrimas;
 —
 skatinti, kad teisminėse, teisėsaugos ir administracinėse institucijose būtų gerbiamos žmogaus teisės bei laikomasi nediskriminavimo principo ir didinamas informuotumas apie juos;
 —
 remiantis 2002 m. Venecijos komisijos ir 2013 m. ESBO rekomendacijomis įgyvendinti 1994 m. įstatymą dėl specialaus teisinio autonominio Gagauzijos statuso;
 —
 garantuoti asmenų, kuriuos sulaikė policija bei Nacionalinis kovos su korupcija centras, ir laikinai sulaikytų asmenų procesines teises.
 Saviraiškos laisvė
 Trumpalaikiai prioritetai:
 —
 toliau dėti pastangas užtikrinti saviraiškos laisvę ir žiniasklaidos nepriklausomumą laikantis Europos Tarybos, Europos Sąjungos ir ESBO rekomendacijų;
 —
 parengti ir priimti žiniasklaidos plėtojimo strategiją atsižvelgiant į Europos praktiką;
 —
 pradėti nuolatinį dialogą siekiant dalytis geriausios praktikos pavyzdžiais, susijusiais su žiniasklaidos laisve ir pliuralizmu, garbės ir orumo įžeidimo dekriminalizavimu, žurnalistų šaltinių apsauga ir kultūrų įvairove žiniasklaidoje;
 —
 remiantis 2011 m. parengtu projektu, priimti naują Audiovizualinės žiniasklaidos kodeksą, kuriuo būtų visapusiškai atsižvelgta į ESBO ir Europos Tarybos rekomendacijas;
 —
 sudaryti sąlygas užtikrinti visišką visuomeninių transliuotojų nepriklausomumą.
 Pilietinės visuomenės bendradarbiavimas
 Trumpalaikiai prioritetai:
 —
 įtraukti pilietinės visuomenės organizacijas, įskaitant darbdaviams atstovaujančias organizacijas ir profesines sąjungas, į informacijos rinkimo ir politikos stebėsenos veiklą;
 —
 priimti 2017–2020 m. pilietinės visuomenės ugdymo strategiją ir užtikrinti jos įgyvendinimą.
 Vidutinės trukmės prioritetai:
 —
 priimti naują tarptautinius standartus atitinkantį įstatymą dėl nevyriausybinių organizacijų, kuriuo bus, inter alia, patobulinta teisinė sistema, kad pilietinė visuomenė galėtų veiksmingai dalyvauti sprendimų priėmimo procese;
 —
 stiprinti sistemą, kuria grindžiamas pilietinės visuomenės dalyvavimas kuriant viešąją politiką ir stebint jos įgyvendinimą, be kita ko, iš dalies pakeičiant įstatymą dėl skaidraus sprendimų priėmimo;
 —
 skatinti ir stiprinti pilietinės visuomenės finansinį tvarumą ir apsvarstyti visuomenės sutarties galimybę, galimybę plėsti viešųjų dotacijų programas, palengvinti teisinę sistemą dotacijų srityje;
 —
 skatinti aktyvų pilietiškumą ir savanorystės dvasią.
 Netinkamas elgesys ir kankinimas
 Trumpalaikiai prioritetai:
 —
 veiksmingai reaguoti į bet kokį pranešimą apie netinkamą teisėsaugos pareigūnų elgesį su laikinai sulaikytais asmenimis, ypač kardomojo kalinimo metu.
 Vidutinės trukmės prioritetai:
 —
 laikantis Nebaudžiamumo už sunkius žmogaus teisių pažeidimus šalinimo gairių (Europos Taryba, 2011 m.), įdiegti visapusišką nebaudžiamumo prevencijos ir kovos su juo politikos sistemą;
 —
 užtikrinti veiksmingą kankinimo ir netinkamo elgesio atvejų tyrimą ir sankcijas už juos.
 Vaikų teisės
 Vidutinės trukmės prioritetai:
 —
 įgyvendinti 2016–2020 m. veiksmų planą pagal 2014–2020 m. vaikų apsaugos strategiją.
 Smurtas šeimoje
 Trumpalaikiai prioritetai:
 —
 užtikrinti esamos teisės aktų ir politikos sistemos, skirtos kovai su smurtu šeimoje, įgyvendinimą.
 Vidutinės trukmės prioritetai:
 —
 ratifikuoti Europos Tarybos konvenciją dėl smurto prieš moteris ir smurto šeimoje prevencijos ir kovos su juo.
 Vienodas požiūris
 Vidutinės trukmės prioritetai:
 —
 užtikrinti, kad su Europos standartais būtų suderintos sveikatos ir saugos taisyklės, motinystės atostogų taisyklės ir dirbančių tėvų vaiko priežiūros bei profesinių pareigų derinimo taisyklės;
 —
 skatinti moterų dalyvavimą priimant sprendimus, taip pat viešajame, politiniame ir ekonominiame gyvenime, ir vykdyti tikslinę veiklą siekiant užtikrinti vienodą vyrų ir moterų dalyvavimą ir atstovavimą jiems šiose srityse.
 Profesinių sąjungų teisės ir pagrindiniai darbo standartai
 Vidutinės trukmės prioritetai:
 —
 toliau dėti pastangas, kad būtų užtikrinamos profesinių sąjungų teisės ir būtų laikomasi pagrindinių darbo standartų, atitinkančių Europos standartus ir Tarptautinės darbo organizacijos (TDO) konvencijas;
 —
 daryti pažangą užtikrinant lyčių lygybę darbo rinkoje, ypač daug dėmesio skiriant moterų užimtumui;
 —
 įgyvendinti teisės aktus kovos su vaikų darbu srityje.
 2.3. Užsienio ir saugumo politika
 Vedant dialogą ir bendradarbiaujant bendros užsienio ir saugumo politikos (BUSP) srityje siekiama laipsniškos konvergencijos, be kita ko, bendros saugumo ir gynybos politikos (BSGP) srityje. Visų pirma tuo bus sprendžiami konfliktų prevencijos ir krizių valdymo klausimai, taip pat regioninio stabilumo, nusiginklavimo, ginklų neplatinimo, ginklų kontrolės ir eksporto kontrolės klausimai. Bendradarbiavimas šioje srityje bus grindžiamas bendromis vertybėmis ir abipusiais interesais, bus siekiama labiau suderinti politiką ir didinti jos veiksmingumą, naudojantis dvišaliais, tarptautiniais ir regioniniais forumais. Bus dirbama, be kita ko, pagal toliau nurodytus prioritetus.
 Trumpalaikiai prioritetai:
 —
 pasirašyti Europos Sąjungos ir Moldovos Respublikos susitarimą dėl keitimosi įslaptinta informacija saugumo procedūrų.
 Vidutinės trukmės prioritetai:
 —
 toliau skatinti taikų konfliktų sprendimą, taip pat tarptautinį stabilumą ir saugumą, remiantis veiksmingu daugiašališkumu;
 —
 glaudžiau bendradarbiauti ES sankcijų klausimais;
 —
 propaguoti pagarbą suvereniteto ir teritorinio vientisumo, sienų neliečiamumo ir nepriklausomybės principams, kaip nustatyta Jungtinių Tautų Chartijoje ir ESBO Helsinkio baigiamajame akte;
 —
 stiprinti praktinį bendradarbiavimą konfliktų prevencijos ir krizių valdymo srityse, lengvinant Moldovos Respublikos dalyvavimą ES vadovaujamose civilinio ir karinio krizių valdymo operacijose, ir teikti konsultacijas bei organizuoti mokymo veiklą BSGP srityje (remiantis nuo 2013 m. liepos 1 d. galiojančiu Susitarimu dėl dalyvavimo bendrųjų sąlygų ir daugiašale Rytų partnerystės BSGP grupės sistema).
 Terorizmas, masinio naikinimo ginklų neplatinimas ir neteisėtas ginklų eksportas
 Trumpalaikiai prioritetai:
 —
 keistis informacija apie teroristų organizacijas, grupes, jų veiklą ir jų rėmimo tinklus, laikantis tarptautinės teisės ir Šalių priimtų teisės aktų, be kita ko, pagal Moldovos Respublikos operatyvinio ir strateginio bendradarbiavimo susitarimą su Europolu, taip pat pagal Moldovos Respublikos ir Eurojusto bendradarbiavimo susitarimą;
 —
 užtikrinti, kad kovos su terorizmu įstatymas būtų pagrįstas žmogaus teisėmis ir peržiūrėtas Venecijos komisijos;
 —
 bendradarbiauti dėl rizika grindžiamo muitinio tikrinimo, užtikrinant importuojamų, eksportuojamų ir tranzitu vežamų prekių saugą ir saugumą;
 —
 bendradarbiauti terorizmo prevencijos srityje;
 —
 priimti išsamią kovos su masinio naikinimo ginklų platinimu ir ChBRB strategiją ir atitinkamą nacionalinį veiksmų planą.
 Vidutinės trukmės prioritetai:
 —
 bendradarbiauti siekiant tarptautiniu mastu tvirčiau bendrai susitarti dėl žmogaus teisėmis grindžiamos kovos su terorizmu, be kita ko, dėl teisinės teroro aktų apibrėžties;
 —
 toliau gerinti nacionalinę kovos su terorizmu srities teisėkūros ir reglamentavimo sistemą, visų pirma visapusiškai gerbiant teisinės valstybės principą, tarptautinę žmogaus teisių teisę, pabėgėlių ir humanitarinę teisę ir visapusiškai laikantis atitinkamų Jungtinių Tautų ir Europos Tarybos konvencijų, pavyzdžiui, 2005 m. Europos Tarybos konvencijos dėl terorizmo prevencijos (CETS Nr. 196) bei jos papildomo protokolo ir Europos Tarybos konvencijos dėl pinigų plovimo, nusikalstamu būdu įgytų pajamų paieškos, arešto ir konfiskavimo bei terorizmo finansavimo (CETS Nr. 198);
 —
 teikti didesnę reikšmę radikalėjimo paskatų ir smurtiniam ekstremizmui palankių veiksnių supratimui bei šalinimui;
 —
 tirti galimybes bendradarbiauti, be kita ko, stiprinti gebėjimus aviacijos (įskaitant oro uostus) saugumo ir pažeidžiamų taikinių apsaugos srityje;
 —
 atrasti būdų bendradarbiauti kovojant su neteisėta prekyba ginklais ir naikinant sukauptas jų atsargas;
 —
 atrasti būdų bendradarbiauti ir keistis informacija neteisėtų ginklų aptikimo ir sekimo klausimais;
 —
 bendradarbiauti ir prisidėti kovojant su masinio naikinimo ginklų ir susijusių medžiagų, taip pat jų siuntimo į taikinį priemonių platinimu, visapusiškai laikantis esamų prievolių, kurias Šalys turi pagal tarptautines nusiginklavimo ir ginklų neplatinimo sutartis bei susitarimus, taip pat kitų svarbių tarptautinių prievolių, ir jas įgyvendinant nacionaliniu mastu;
 —
 sukurti veiksmingą su masinio naikinimo ginklais susijusių prekių nacionalinės eksporto ir tranzito kontrolės sistemą, įskaitant masinio naikinimo ginklų dvejopo naudojimo technologijų galutinio naudojimo kontrolę, ir nustatyti veiksmingas sankcijas už eksporto kontrolės pažeidimus;
 —
 kovoti su neteisėta prekyba šaulių ir lengvaisiais ginklais ir jų šaudmenimis, laikantis esamų tarptautinių susitarimų ir JT Saugumo Tarybos rezoliucijų, taip pat įsipareigojimų, prisiimtų pagal kitus taikytinus šios srities tarptautinius dokumentus;
 —
 toliau bendradarbiauti įprastinių ginklų eksporto kontrolės srityje, atsižvelgiant į ES bendrąją poziciją dėl karinių technologijų ir įrangos eksporto kontrolės.
 Padniestrės konfliktas
 Vidutinės trukmės prioritetai:
 —
 išlaikyti visus esamus dialogo kanalus ir tęsti visų formų derybas siekiant atrasti perspektyvius abiejuose Dniestro upės krantuose žmonių patiriamų problemų sprendimo būdus ir visapusiškai bei taikiai išspręsti Padniestrės konfliktą, remiantis Moldovos Respublikos suverenitetu ir teritoriniu vientisumu, išlaikant tarptautinės bendruomenės pripažintas jos sienas ir suteikiant Padniestrės regionui specialų teisinį statusą;
 —
 parengti Padniestrės konflikto sprendimo viziją kaip pagrindą darbui su Padniestrės puse;
 —
 išlaikyti veiksmingą ES ir Moldovos Respublikos bendradarbiavimą sprendžiant Padniestrės konfliktą ir skatinant taikyti sutartų formų pasitikėjimo stiprinimo priemones, įskaitant konsultacijas dėl to, kokia tvarka bus taikoma išsprendus konfliktą;
 —
 stiprinti dialogą siekiant paaiškinti Asociacijos susitarimo naudingumą ir užtikrinti, kad jis būtų taikomas visoje Moldovos Respublikos teritorijoje, kartu imantis priemonių legalizuoti kairiojo Dniestro upės kranto ekonominės veiklos vykdytojų veiklą;
 —
 su visomis suinteresuotosiomis šalimis tęsti konstruktyvų dialogą apie padėtį Moldovos Respublikos sienos su Ukraina vidurio (Padniestrės) ruože;
 —
 plėtoti pilietinės visuomenės atstovų ir žiniasklaidos priemonių iš dešiniojo ir kairiojo Dniestro upės krantų tarpusavio dialogo platformas.
 Tarptautinis baudžiamasis teismas
 Trumpalaikiai prioritetai:
 —
 įgyvendinti Tarptautinio baudžiamojo teismo Romos statutą ir su juo susijusius dokumentus, skiriant deramą dėmesį jo vientisumo išlaikymui.
 2.4. Bendradarbiavimas laisvės, saugumo ir teisingumo srityje
 Moldovos Respublika turėtų nuolat laikytis keturiose 2010 m. gruodžio 16 d. Vizų liberalizavimo veiksmų plano dalyse nustatytų reikalavimų. Siekiant išlaikyti bevizį režimą su ES, būtina efektyviai ir tvariai laikytis visų šiame veiksmų plane, įskaitant trečią jo dalį (Viešoji tvarka ir saugumas), nustatytų kriterijų. Pagal pakeistą bevizio režimo sustabdymo mechanizmą (1) tais atvejais, kai nebesilaikoma vieno arba daugiau iš šių kriterijų, kelionės be vizų gali būti sustabdytos. Jei kils pagrįstas susirūpinimas dėl veiksmų plane nustatytų konkrečių kriterijų laikymosi, Moldovos Respublika Europos Sąjungos prašymu pateiks jai informaciją apie tai.
 Be to, Šalys deramai atkreipia dėmesį į rekomendacijas, gautas po 2015 ir 2016 m. surengtų tarpusavio vertinimo vizitų, per kuriuos siekta įvertinti Moldovos Respublikos teisingumo ir kovos su korupcija bei pinigų plovimu sektorius. Šioje srityje Moldovos Respublika įsipareigoja remtis tomis rekomendacijomis kartu su kitomis ES rekomendacijomis, taip pat kitomis tarptautinių organizacijų rekomendacijomis, rengdama savo kovos su korupcija sričių politikos po 2016 m. dokumentą ir teisingumo bei kovos su pinigų plovimu srities politikos po 2017 m. dokumentus.
 Šalys taip pat bendradarbiaus toliau nurodytose srityse.
 Asmens duomenų apsauga
 Vidutinės trukmės prioritetai:
 —
 toliau derinti nacionalinę asmens duomenų apsaugos srities teisinę sistemą su ES teisės aktais, ypač Europos Parlamento ir Tarybos reglamentu (ES) 2016/679 (2) ir Europos Parlamento ir Tarybos direktyva (ES) 2016/680 (3);
 —
 toliau diegti teisinę asmens duomenų apsaugos sistemą visuose sektoriuose, kad būtų užtikrinama aukšto lygio, Europos priemones ir standartus atitinkanti duomenų apsauga;
 —
 toliau stiprinti Nacionalinio asmens duomenų apsaugos centro gebėjimus.
 Kova su organizuotu nusikalstamumu
 Trumpalaikiai prioritetai:
 —
 aiškiai apibrėžti ir atskirti policijos kompetenciją ir įgaliojimus, vykdytinus renkant žvalgybos informaciją ir renkant bei naudojant (teismo ekspertizės) įrodymus;
 —
 kurti ir efektyviai stiprinti finansų tyrimų sistemą, kurioje būtų užsiimama iš organizuoto nusikalstamumo įgyto turto paieška, areštu ir konfiskavimu;
 —
 kasmet skelbti specialaus už kovą su organizuotu nusikalstamumu atsakingo prokuroro veiklos ataskaitą.
 Vidutinės trukmės prioritetai:
 —
 toliau įgyvendinti ir stiprinti visoje teritorijoje žvalgyba grindžiamos policijos veiklos koncepciją, pagal kurią turi būti taikoma gerai išvystyta rizikos ir grėsmių analizės bei valdymo sistema (Europolo metodika, taikoma atliekant jo Sunkių formų ir organizuoto nusikalstamumo grėsmių vertinimą, SOCTA);
 —
 aiškiai aprašyti priemones (įskaitant specialias tyrimų priemones, kai jos turi būti panaudotos) ir sąlygas, kuriomis jos gali būti panaudotos atliekant tyrimą.
 Policijos reforma
 Trumpalaikiai prioritetai:
 —
 baigti kurti atskaitingą, patikimą ir veiksmingą policijos organizaciją kaip Vidaus reikalų ministerijos padalinį. Ministerijos politinis vadovavimas apsiribos policijos pajėgų strateginių prioritetų ir esminės politikos nustatymu. Policijos pajėgų operatyvinės veiklos atžvilgiu nebus suteikta jokia imperatyvaus nurodymo (nei teigiamo, nei neigiamo) teisė;
 —
 įgyvendinti viešosios tvarkos palaikymą bendruomenės pastangomis ir užtikrinti, kad piliečiai, turintys informacijos, galėtų lengvai kreiptis į policiją;
 —
 sustiprinti atskaitomybę ir užtikrinti, kad nebūtų daroma nederamos įtakos policijai.
 Vidutinės trukmės prioritetai:
 —
 įgyvendinti Viešosios tvarkos ir saugumo strategiją, be kita ko, kiek tai susiję su viešąja tvarka ir minios valdymu;
 —
 toliau įgyvendinti 2016–2020 m. policijos plėtros strategiją, ypač daug dėmesio skiriant policijos pajėgų modernizavimui: a) žmogiškųjų išteklių valdymui, b) valdymo metodams ir c) praktiniams gebėjimams (užtikrinti pagarbą pagrindinėms žmogaus teisėms, kuria turi būti grindžiamas elgesys su policijos sulaikytais asmenimis; plėtoti veiksmingus santykius su plačiąja visuomene; atnaujinti savo darbo IRT aplinką; stiprinti gebėjimus atlikti nusikaltimo vietų tyrimus ir toliau tobulinti savo kovos su korupcija strategiją);
 —
 priimti karabinierių pajėgų plėtros strategiją ir užtikrinti pažangą šią strategiją įgyvendinant;
 —
 sukurti veiksmingą liudytojų apsaugos sistemą (specialų padalinį) ir suteikti liudytojams būtinas apsaugos nuo bauginimo ir fizinio susidorojimo grėsmių garantijas;
 —
 puoselėti visos Vidaus reikalų ministerijos ir policijos organizacijos sąžiningumo ir etinių vertybių kultūrą. Nustatyti elgesio taisykles ir standartus, kad būtų užkirstas kelias policijos darbo normų pažeidimams ir dėl jų būtų efektyviai imtasi sankcijų. Sukurti policijos veiklos efektyvumo ir veiksmingumo vertinimo priemones;
 —
 įkurti Jungtinį teisėsaugos mokymo centrą, kad būtų užtikrintas pakankamas pirminis pareigūnų rengimas ir specializuotas kvalifikacijos kėlimas, įskaitant, kai reikia, itin specializuotus mokymo kursus. Remiantis Moldovos Respublikos 2012 m. darbiniu susitarimu su ES policijos koledžu (CEPOL) bus užmegzti glaudūs Jungtinio teisėsaugos mokymo centro veiklos ryšiai su CEPOL;
 —
 gerinti asmenų kardomojo kalinimo policijoje sąlygas;
 —
 atsižvelgiant į ES geriausią praktiką, užtikrinti, kad veiktų nepriklausomas policijos stebėsenos mechanizmas, pagal kurį bus stebimas bendras policijos pajėgų darbas ir tai, kaip visi policijos įgaliojimus turintys pareigūnai vykdo savo policijos veiklą;
 —
 didinti policijos greitojo reagavimo pajėgumus.
 Policijos bendradarbiavimas ir duomenų bazės
 Trumpalaikiai prioritetai:
 —
 toliau plėtoti automatizuotą centralizuotą tyrimų ir baudžiamojo persekiojimo duomenų bazę (nacionalinę e. bylų valdymo sistemą), kad būtų išvengta baudžiamųjų bylų sutapimo rizikos ir pavojaus, kad nebus susietos bylos, kurių geografinė ar net tarptautinė aprėptis neretai yra plati. Būtų geriausia, kad tokia sistema apimtų visus tyrimo ir baudžiamojo persekiojimo ciklo aspektus, įskaitant informaciją apie turto susigrąžinimą, įšaldymą ir konfiskavimą;
 —
 toliau tobulinti nacionalinę statistikos priemonę, taikomą vertinant nusikalstamumą ir nusikaltimų išaiškinimo rodiklį. Ja reikėtų efektyviai naudotis kaip valdymo priemone nustatant naujus politikos prioritetus.
 Vidutinės trukmės prioritetai:
 —
 užtikrinti, kad centriniai tarptautinio policijos bendradarbiavimo padaliniai (nacionalinis Europolo padalinys ir Interpolo nacionalinis centrinis biuras) bendra administracine tvarka (pagal vieno langelio principą) galėtų naudotis atitinkamomis nacionalinėmis ir tarptautinėmis duomenų bazėmis;
 —
 stiprinti bendradarbiavimą ir keitimąsi duomenimis tarp Moldovos Respublikos ir Europolo (kokybiniu ir kiekybiniu požiūriais) tarpvalstybinėse baudžiamosiose bylose;
 —
 plėtoti nusikalstamumo reiškinių strateginę analizę tiek pasauliniu, tiek sektorių lygmenimis, ir ja dalintis su kompetentingomis teisėsaugos institucijomis bei Europolu;
 —
 parengti daugiamečius veiksmų planus, kuriuose būtų apibrėžti teisėsaugos agentūrų veiklos prioritetai, remiantis sunkių formų ir organizuoto nusikalstamumo grėsmių įvertinimu;
 —
 stiprinti keitimąsi informacija su ES ir jos valstybėmis narėmis terorizmo, neteisėtos migracijos, pinigų plovimo ir finansiniais klausimais.
 Kova su neteisėtais narkotikais
 Trumpalaikiai prioritetai:
 —
 dalyvauti Europos narkotikų ir narkomanijos stebėsenos centro (ENNSC) Europos narkotikų ir narkomanijos informaciniame tinkle (REITOX) ir atitinkamuose ENNSC organizuojamuose ekspertų susitikimuose, neviršijant turimo biudžeto;
 —
 aiškiai paskirstyti ir derinti užduotis tarp institucijų, kompetentingų mažinti narkotikų paklausą, ir tarp institucijų, dalyvaujančių mažinant narkotikų pasiūlą.
 Vidutinės trukmės prioritetai:
 —
 plėsti visų kovos su narkotikais politikos aspektų koordinavimą, įtraukiant socialinius ir visuomenės sveikatos aspektus, vykdomąsias priemones, tarptautinį bendradarbiavimą ir jaunimo politiką;
 —
 patvirtinti ir įgyvendinti 2017–2018 m. nacionalinį veiksmų planą įgyvendinant Nacionalinę kovos su narkotikais 2011–2018 m. strategiją.
 Prekyba žmonėmis
 —
 patvirtinti ir įgyvendinti Nacionalinę prekybos žmonėmis prevencijos ir kovos su ja 2017–2022 m. strategiją, pagal kurią bus numatyta ir nacionalinė aukų nukreipimo į reikiamas tarnybas sistema;
 —
 toliau integruoti informacijos srautą gerinant Moldovos Respublikos nacionalinių tarpdisciplininių teisėsaugos institucijų padalinių ryšius ir bendradarbiavimą su Europolu, taip pat ryšius ir bendradarbiavimą tarp pačių padalinių;
 —
 užtikrinti teisėsaugos institucijų gebėjimų stiprinimą, kad būtų užtikrinamas bendradarbiavimas su ES agentūromis prekybos žmonėmis prevencijos ir kovos su ja srityje.
 Kova su seksualine prievarta prieš vaikus ir vaikų seksualiniu išnaudojimu
 —
 stiprinti atitinkamų tyrimų padalinio gebėjimą atpažinti seksualinės prievartos ir ypač vaikų pornografijos aukomis tapusius vaikus;
 —
 sukurti reikiamas sistemas, kad būtų individualiai įvertintas kiekvieno seksualinės prievartos auka tapusio vaiko atvejis, siekiant suteikti specialią pagalbą ir paramą;
 —
 skirti specialų atstovą seksualinės prievartos aukomis tapusiems vaikams, kai tėvų pareigų turėtojams neleidžiama atstovauti vaikui dėl interesų konflikto arba kai vaikas yra nelydimas ar atskirtas nuo šeimos;
 —
 suteikti galimybę pasinaudoti tinkamomis intervencinėmis priemonėmis arba programomis valdant individualią riziką, susijusią su visais už seksualinę prievartą prieš vaikus ar seksualinį jų išnaudojimą teistais asmenimis.
 Kova su kibernetiniais nusikaltimais
 Trumpalaikiai prioritetai:
 —
 stiprinti bendradarbiavimą su Europolo Europos kovos su elektroniniu nusikalstamumu centru (EC3).
 Vidutinės trukmės prioritetai:
 —
 investuoti į gebėjimų (įskaitant baudžiamosios teisenos institucijų gebėjimus) stiprinimą, praktinių žinių gilinimą ir specializaciją kovojant su kibernetiniais nusikaltimais (imantis specialiai pritaikytų kovos su kibernetiniu nusikalstamumu veiksmų, taikant dvišales teisminių institucijų ir policijos programas);
 —
 stiprinti bendradarbiavimą kovojant su kibernetiniu nusikalstamumu ir seksualiniu vaikų išnaudojimu, derinant prioritetus ir paprastinant ryšius tarp šių dviejų sričių;
 —
 ištirti bendradarbiavimo galimybes konkrečiai ypatingos svarbos infrastruktūros objektų apsaugos srityje, kaip apibūdinta Tarybos direktyvoje 2008/114/EB (4), taip pat atsižvelgiant į Europos Parlamento ir Tarybos direktyvą (ES) 2016/1148 (5), taip pat ryšį su hibridinių grėsmių problemos sprendimu, remiantis ankstesnėmis ES ir kitų paramos teikėjų paramos kibernetiniam atsparumui programomis;
 —
 stiprinti bendradarbiavimą didinant kibernetinį atsparumą ir parengtį: sudaryti palankesnes sąlygas rengti laikotarpio po 2020 m. nacionalinę kibernetinio saugumo strategiją, grindžiamą įvairių suinteresuotųjų subjektų įtraukimo požiūriu, įsteigti nacionalinę kompiuterinių incidentų tyrimo tarnybą (CERT), skatinti atitinkamų koordinavimo sistemų ir struktūrų kūrimą tarp viešojo sektoriaus subjektų ir su privačiuoju sektoriumi;
 —
 bendromis jėgomis užtikrinti, kad būtų įgyvendinamos ESBO pasitikėjimo kibernetinėje erdvėje stiprinimo priemonės, kuriomis siekiama didinti skaidrumą ir stiprinti bendradarbiavimą regioniniu ir subregioniniu lygmenimis;
 —
 įgyvendinti Budapešto konvenciją, visų pirma jos nuostatas dėl proceso teisės vykdant šalies vidaus tyrimus, viešojo ir privačiojo sektorių bendradarbiavimo ir tarptautinio bendradarbiavimo.
 Korupcijos ir interesų konfliktų prevencija ir kova su šiais reiškiniais
 Trumpalaikiai prioritetai:
 —
 įgyvendinti Profesinio sąžiningumo įstatymą;
 —
 įgyvendinti įstatymą, pagal kurį visi atitinkami pareigūnai privalo pateikti turto, kuris nuosavybės teise priklauso jiems ir jų atitinkamiems artimiesiems giminaičiams, deklaracijas ir pranešti apie galimus interesų konfliktus, kiek tai susiję su jų asmeniniais ar artimųjų giminaičių interesais, ir užtikrinti veiksmingą šio įstatymo vykdymo užtikrinimo procedūrą. Turto ir galimų interesų konfliktų deklaracijų turinio tinkamumą turėtų vertinti Nacionalinė profesinio sąžiningumo kontrolės tarnyba, o susijusius nusikalstamų veikų tyrimus turėtų atlikti Nacionalinis kovos su korupcija centras. Vertinimai turėtų būti atliekami tinkama prioritetine tvarka, pagrindinį dėmesį skiriant aukšto rango pareigūnų, įskaitant teisėjus ir prokurorus, deklaracijoms;
 —
 užtikrinti pakankamus tolesnius veiksmus, kurių turėtų būti imamasi gavus įtartinas deklaracijas, ir sistemingai taikyti sankcijas (baudas, drausmines priemones ir kt.), kai pateikiamos melagingos deklaracijos, jas pateikti vėluojama arba nedeklaruojamas turtas. Prievolė įrodyti pinigų ar turto kilmę turi tekti atitinkamam pareigūnui. Reikia toliau skelbti viešas turto deklaracijas;
 —
 užtikrinti, kad būtų laipsniškai pereinama prie deklaracijų teikimo internetu;
 —
 užtikrinti visapusišką Nacionalinė profesinio sąžiningumo kontrolės tarnybos veikimą;
 —
 kurti skaidrius nuopelnais ir profesionalumu pagrįsto skyrimo į pareigas mechanizmus, pagal kuriuos būtų skiriami Profesinio sąžiningumo tarybos nariai, Nacionalinės profesinio sąžiningumo kontrolės tarnybos vadovybė ir profesinį sąžiningumą tikrinantys inspektoriai, siekiant užtikrinti, kad Nacionalinė profesinio sąžiningumo kontrolės tarnyba būtų nepriklausoma ir nepatirtų jokios politinės įtakos. Užtikrinti, kad Nacionalinė profesinio sąžiningumo kontrolės tarnyba galėtų naudotis reikiamais duomenų registrais, įskaitant visus valstybinius ir privačius duomenų įrašus, kad būtų užtikrinamas efektyvus turto ir asmeninių interesų tikrinimas.
 —
 užtikrinti, kad Profesinio sąžiningumo taryboje būtų atstovaujama pilietinei visuomenei;
 —
 priimti įstatymą dėl proporcingų atgrasomųjų sankcijų prieš korupciją ir su pinigų plovimu susijusias nusikalstamas veikas;
 —
 pradėti efektyviai įgyvendinti naująją profesinio sąžiningumo ir kovos su korupcija strategiją kaip strateginę priemonę, kuria siekiama užkirsti kelią korupcijai ir ją mažinti, vadovaujantis ES vertybėmis ir standartais. Stiprinti Nacionalinės profesinio sąžiningumo ir kovos su korupcija strategijos įgyvendinimo stebėsenos grupės gebėjimus dirbti, glaudžiai bendradarbiaujant su Parlamentu, vyriausybe, teismais, privačiuoju sektoriumi ir pilietine visuomene;
 —
 užtikrinti veiksmingą bendradarbiavimą su atitinkamomis ES institucijomis ir įstaigomis, įskaitant Europos kovos su sukčiavimu tarnybą (OLAF), ir pagalbą joms atliekant patikras vietoje ir tikrinimus, susijusius su ES lėšų valdymu ir kontrole; tai turi būti daroma laikantis taikytinų taisyklių ir procedūrų.
 Vidutinės trukmės prioritetai:
 —
 tobulinti mechanizmą, pagal kurį koordinuojami veiksmai ir bendradarbiaujama kovojant su korupcija tarp tokių kovai su korupcija skirtų agentūrų kaip Nacionalinis kovos su korupcija centras, Nacionalinė profesinio sąžiningumo kontrolės tarnyba, generalinė prokuratūra, Vidaus reikalų ministerijos vidaus apsaugos ir kovos su korupcija tarnyba ir Žvalgybos ir saugumo tarnyba;
 —
 sukurti veiksmingą mechanizmą, pagal kurį kova su korupcija, pinigų plovimu ir terorizmo finansavimu būtų koordinuojama viešojoje administracijoje vyriausybės lygmeniu;
 —
 stiprinti Nacionalinio kovos su korupcija centro vaidmenį kovojant su korupcija, siekiant gauti konkrečių rezultatų. Užtikrinti pakankamą jo biudžetą ir personalą, aiškias atsakomybės sritis, pakankamą kompetenciją ir reikiamą savarankiškumą, kad jis būtų apsaugotas nuo netinkamos politinės įtakos ir sėkmingai bendradarbiautų su kitomis teisėsaugos institucijomis, dalyvaujančiomis kovoje su korupcija, ypač su korupcijos bylų prokuratūra;
 —
 toliau didinti informuotumą apie įvairių formų ir rūšių korupciją ir apie tai, kaip jos išvengti. Reikėtų reguliariai rengti informacines kampanijas. Informavimo priemonės ir strategijos turėtų būti pritaikytos konkrečiai auditorijai, o jų poveikis turi būti reguliariai vertinamas;
 —
 stiprinti aukšto rango pareigūnų tyrimo ir patraukimo baudžiamojon atsakomybėn korupcijos bylose sistemą, užtikrinant teismo procesų skaidrumą ir nešališkumą, be kita ko, sudarant sąlygas apie tai atvirai informuoti žiniasklaidoje. Šiuo atžvilgiu korupcijos bylų prokuratūra daugiausia dėmesio turėtų skirti aukšto lygio korupcijai, ir turėtų būti stiprinami jos gebėjimai kovoti su aukšto lygio korupcija;
 —
 pasiekti konkretesnių kovos su korupcija rezultatų, didinant su korupcija kovojančių institucijų darbo sėkmę efektyvesnėmis sankcijomis ir realiais teismo nuosprendžiais, ypač prieš aukšto rango pareigūnus;
 —
 iš dalies pakeisti teisės aktus, siekiant susiaurinti korupcijos bylų prokuratūros įgaliojimus, kad ji nagrinėtų tik aukšto lygio korupcijos bylas, o kitas korupcijos bylas, kurias ištyrė Nacionalinis kovos su korupcija centras, perduotų paprastiems prokurorams;
 —
 plėtoti ir stiprinti visapusišką ir darnią teisės aktų sistemą, kuria skatinamas sąžiningumas viešajame sektoriuje;
 —
 nuodugniai ištirti bankų sukčiavimo atvejus, siekiant susigrąžinti pasisavintas lėšas, ir reguliariai bei skaidriai pranešti apie tokių tyrimų pažangą;
 —
 dalytis su ES pagrindiniais vykdomo „Kroll“ tyrimo antrojo etapo rezultatais su „Kroll“ sutartomis sąlygomis, nedarant žalos tolesniems tyrimams ir turto susigrąžinimui;
 —
 užtikrinti elektroninės profesinio sąžiningumo užtikrinimo sistemos sąsają su visais valstybiniais ir privačiais duomenų įrašais, kurie yra reikalingi siekiant efektyviai patikrinti turimą turtą ir asmeninius interesus;
 —
 toliau įgyvendinti Nacionalinio kovos su korupcija centro taikomą institucijų profesinio sąžiningumo vertinimo sistemą ir viešųjų institucijų korupcijos rizikos valdymą.
 Kova su pinigų plovimu, terorizmo finansavimu ir finansiniais nusikaltimais
 Trumpalaikiai prioritetai:
 —
 priderinti teisės aktus prie ketvirtosios Direktyvos dėl pinigų plovimo ir terorizmo finansavimo prevencijos;
 —
 stiprinti Finansinės žvalgybos padalinio techninius ir operatyvinius gebėjimus siekiant efektyviai atlikti visas užduotis kovos su pinigų plovimu ir teroristų finansavimu srityje, ypač susijusias su finansinės žvalgybos tobulinimu;
 —
 Finansinės žvalgybos padalinys turėtų vis labiau ir aktyviau reaguoti į įtarimus pinigų plovimu ir terorizmo finansavimu, pradėdamas darbą nuo įstaigų, turinčių pareigą pranešti, kurios sistemingai praneša apie įtartinas operacijas, o jeigu jos apie tai nepraneša, prieš jas turėtų būti imtasi sankcijų;
 —
 stiprinti prevencinio turto įšaldymo tvarką, suteikiant atitinkamiems pranešantiems subjektams įgaliojimą sustabdyti įtartinas finansines operacijas;
 —
 įsteigti nacionalinę Turto susigrąžinimo tarnybą, kuri sustiprintų bendradarbiavimą ir taip padėtų kuo greičiau visos ES mastu atsekti nusikalstamu būdu įgytą turtą.
 Vidutinės trukmės prioritetai:
 —
 įgyvendinti visa apimančią kovos su finansiniais nusikaltimais ir finansų tyrimų politiką (strategiją), kuria būtų siekiama paspartinti sudėtingus ir ilgus finansinių nusikaltimų srities tyrimus visose atitinkamose institucijose, įskaitant prokuratūrą; į šią strategiją įtraukti lygiagrečiai vykdomų finansų tyrimų ir žvalgyba grindžiamos policijos veiklos koncepciją, kad remiantis duomenų analize būtų galima aktyviai imtis vykdomųjų priemonių;
 —
 stiprinti ir įgyvendinti griežtą kovos su pinigų plovimu ir terorizmo finansavimu teisės aktų sistemą, suderintą su JT Saugumo Tarybos rezoliucijomis ir Finansinių veiksmų darbo grupės (FATF) rekomendacijomis ir atitinkančią MONEYVAL tarpusavio vertinimų rezultatus;
 —
 įgyvendinti griežtus ir plataus užmojo teisės aktus dėl turto arešto ir konfiskavimo, kurie būtų griežtesni negu minimalūs ES lygmeniu nustatyti standartai, taigi apimtų ir, pavyzdžiui, nuostatas dėl ne apkaltinamuoju nuosprendžiu pagrįsto (civilinio) konfiskavimo;
 —
 stiprinti operatyvinį bendradarbiavimą konfiskavimo, turto susigrąžinimo ir turto valdymo srityse, veiksmingai palaikant ryšius ir keičiantis geriausios praktikos pavyzdžiais tarp Moldovos Respublikos turto susigrąžinimo tarnybos ir ES;
 —
 stiprinti operatyvinį bendradarbiavimą tarp finansinės žvalgybos, policijos, finansų kontrolės, mokesčių ir muitinės tarnybų ir padalinių, didinant tarpusavio sąveikumą ir keičiantis duomenimis (pavyzdžiui, remiantis specialiais susitarimais, kurie sudaryti siekiant keistis duomenimis). Siekiant palengvinti operatyvinį bendradarbiavimą reikėtų paskirti tarnybų tarpusavio ryšių palaikymo pareigūnus. Reikėtų svarstyti galimybes organizuoti laikinus personalo mainus mokymo tikslais;
 —
 bendradarbiaujant su Jungtiniu teisėsaugos pareigūnų mokymo centru (žr. pirmiau) sudaryti mokymo programas, pagal kurias būtų aiškiai nustatytas finansinių nusikaltimų tyrėjų ir analitikų akreditavimo procesas, ir leisti kolegoms iš kitų sričių dalyvauti finansų tyrimų mokyme bei skatinti tokį jų dalyvavimą. Į finansų tyrimų svarbą reikėtų deramai atsižvelgti mokant tyrėjus, prokurorus ir teisėjus;
 —
 siekiant veiksmingiau įgyvendinti nacionalinius kovos su pinigų plovimu ir terorizmo finansavimu teisės aktus, parengti gaires ir nurodymus įstaigoms, kurios turi pareigą pranešti ir sistemingai praneša apie įtartinas operacijas.
 Bendradarbiavimas migracijos, prieglobsčio ir sienų valdymo srityse
 Migracija ir prieglobstis
 Trumpalaikiai prioritetai:
 —
 toliau įgyvendinti ES ir Moldovos Respublikos susitarimą dėl readmisijos ir toliau teikti paramą Moldovos Respublikos piliečių reintegracijai;
 —
 toliau teikti informaciją siekiant išaiškinti su kelionėmis be vizų susijusias teises ir pareigas, įskaitant informaciją apie patekimo į ES darbo rinką taisykles (be kita ko, per ES imigracijos portalą), apie ES teisėtos migracijos teisinį pagrindą (direktyvas dėl tam tikrų kategorijų trečiųjų šalių piliečių atvykimo ir apsigyvenimo sąlygų) ir apie atsakomybę už bet kokį piktnaudžiavimą dėl bevizio režimo įgytomis teisėmis, taip pat apie teises ir įsipareigojimus ES valstybių narių sveikatos apsaugos sistemose;
 —
 toliau plėtoti praktinį bendradarbiavimą remiantis ES ir Moldovos Respublikos partneryste judumo srityje.
 Vidutinės trukmės prioritetai:
 —
 skatinti ir stiprinti bendradarbiavimą, remiantis ES ir Moldovos Respublikos partneryste judumo srityje, aktyviai dalyvaujant ES valstybėms narėms ir skiriant ypatingą dėmesį migracijos ir vystymosi aspektui;
 —
 stiprinti esamą infrastruktūrą (įskaitant sulaikymo centrus) ir atsakingų įstaigų personalą siekiant užtikrinti veiksmingą neteisėtai Moldovos Respublikoje gyvenančių ir (arba) tranzitu per ją vykstančių trečiųjų šalių piliečių grąžinimą iš Moldovos Respublikos teritorijos, užtikrinti, kad būtų gerbiamos administracinio sulaikymo vietose esančių imigrantų žmogaus teisės;
 —
 toliau stiprinti esamą integravimo sistemą pasitelkiant integracijos centrus;
 —
 stiprinti Migracijos ir prieglobsčio biuro, kaip pagrindinio migracijos apskaitos ir jos srautų valdymo sistemos dalyvio, veiklą: 1) stiprinant teisinę sistemą, priėmimo sąlygas ir dokumentų išdavimą užsieniečiams, 2) stiprinant regionines tarnybas, kovojančias su neteisėtu užsieniečių buvimu šalyje ir skaičiuojančias užsieniečius, 3) gerinant infrastruktūrą, taip pat skiriant reikalingus finansinius ir žmogiškuosius išteklius;
 —
 toliau stiprinti migracijos srautų duomenų rinkimo ir analizės sistemą, atnaujinant plataus masto migracijos profilį ir toliau rengiant migracijos ir prieglobsčio vertinimo ir rizikos analizės ataskaitas;
 —
 toliau efektyviai įgyvendinti prieglobsčio teisės aktus, kuriais nustatyta patikima asmenų, kuriems reikia tarptautinės apsaugos, sistema, stiprinant Priėmimo centro infrastruktūrą;
 —
 mokyti valstybės tarnautojus, Vidaus reikalų ministerijos darbuotojus, teisėjus ir teismo pareigūnus prieglobsčio ir migracijos klausimais;
 —
 išeivių bendruomenių reikalų srityje vadovautis integruotu požiūriu ir stiprinti nacionalinės bei vietos valdžios institucijų gebėjimus spręsti su išeivių bendruomenėmis susijusius klausimus;
 —
 atrasti daugiau veiksmingų būdų skatinti apykaitinę migraciją.
 Sienų valdymas
 Trumpalaikiai prioritetai:
 —
 toliau stiprinti sienų valdymą, išlaikyti aukštos kokybės pasienio kontrolę ir sienų stebėjimą, taip pat išplėsti ir atnaujinti stacionariųjų ir kilnojamųjų vaizdo stebėjimo priemonių sistemą;
 —
 stiprinti bendrą ES ir Moldovos Respublikos sienos valdymą, be kita ko, vykdant bendrą sienų kontrolę ir keičiantis informacija (įskaitant informaciją prieš atvykimą).
 Vidutinės trukmės prioritetai:
 —
 toliau teikti tinkamą infrastruktūrą, techninę įrangą, IT sistemas ir finansinius bei žmogiškuosius išteklius pagal Moldovos Respublikos integruoto sienų valdymo (ISV) strategiją ir veiksmų planą;
 —
 toliau stiprinti bendradarbiavimą sienų valdymo srityje su Europos sienų ir pakrančių apsaugos agentūra (Frontex);
 —
 stiprinti sienų koordinavimo sistemą nacionaliniu lygmeniu;
 —
 gerinti padėties stebėjimą nacionaliniu ir vietos lygmenimis, stiprinant rizikos analizę, informacijos analizę ir keitimąsi informacija su nacionalinio ir tarptautinio lygmenų partneriais.
 Teisinis bendradarbiavimas
 Vidutinės trukmės prioritetai:
 —
 suaktyvinti Moldovos Respublikos ir Eurojusto bendradarbiavimą (kokybiniu ir kiekybiniu požiūriais) tarpvalstybinėse baudžiamosiose bylose;
 —
 toliau stiprinti teisminį bendradarbiavimą civilinėse ir komercinėse bylose:
 =
 prisijungiant prie daugiašalių teisminio bendradarbiavimo civilinėse bylose konvencijų, visų pirma prie 1970 m. Konvencijos dėl įrodymų civilinėse arba komercinėse bylose paėmimo užsienyje, ir jas įgyvendinant;
 =
 prisijungiant prie vaikų apsaugos daugiašalių konvencijų, ypač Hagos konferencijos konvencijų dėl tarptautinės privatinės teisės šeimos teisės srityje, ir jas įgyvendinant;
 =
 pasirengiant prisijungti prie 1996 m. Konvencijos dėl jurisdikcijos, taikytinos teisės, pripažinimo, vykdymo ir bendradarbiavimo tėvų pareigų ir vaikų apsaugos priemonių srityje ir ją įgyvendinti, visų pirma įvertinant tam reikalingus nacionalinius pajėgumus ir išteklius;
 —
 stiprinti teisminį bendradarbiavimą baudžiamosiose bylose, prisijungiant prie atitinkamų konvencijų, ypač Europos Tarybos, ir jas įgyvendinant.
 2.5. Prekyba ir su prekyba susiję klausimai (IVLPE)
 Išsami ir visapusiška laisvosios prekybos erdvė (IVLPE) yra didelė Asociacijos susitarimo dalis. Todėl tikimasi, kad šios dalies nuostatų, išdėstytų Susitarimo V antraštinėje dalyje (Prekyba ir su prekyba susiję klausimai), įgyvendinimas bus laikomas prioritetu atsižvelgiant į bendrą jos svarbą pagal Asociacijos susitarimą ir svarbą ES ir Moldovos Respublikos santykiams.
 Prekyba prekėmis
 Šalys bendradarbiaus įgyvendinant prekių, įskaitant energiją, patekimo į rinką nuostatas, visų pirma organizuojant bendras konsultacijas, pagal toliau nurodytus prioritetus.
 Trumpalaikiai prioritetai:
 —
 toliau tobulinti prekybos balanso statistikos sritį, kad Šalys galėtų toliau tinkamai taikyti kovos su priemonių vengimu mechanizmą;
 —
 bendradarbiauti įgyvendinant konkurencingumo didinimo veiksmų planą Moldovos Respublikoje;
 —
 keistis informacija apie su patekimu į rinką susijusius pasikeitimus Moldovos Respublikoje ir apie jos patekimo į rinką politiką;
 —
 įgyvendinti priemones, kuriomis gerinama verslo aplinka prekybos veiklos vykdytojams.
 Vidutinės trukmės prioritetai:
 —
 didinti Moldovos Respublikos eksporto pajėgumą, be kita ko, pradedant vykdyti finansinės ir nefinansinės paramos (dotacijų) individualiai įmonių eksporto plėtrai programas;
 —
 stiprinti ES ir Moldovos Respublikos bendradarbiavimą rengiant ir įgyvendinant teisės aktus, kurių gali reikėti IVLPE nuostatoms įgyvendinti;
 —
 panaikinti muitus ES kilmės prekėms laikantis Asociacijos susitarimo XV-D priedo;
 —
 užtikrinti, kad būtų laikomasi su prekyba susijusių energetikos nuostatų;
 —
 įgyvendinti 2018–2020 m. eksporto siekius pagal 2016–2020 m. Nacionalinę investicijų pritraukimo ir eksporto skatinimo strategiją, įskaitant šios strategijos laikotarpio vidurio peržiūrą 2018 m.
 Techniniai reglamentai, standartizacija ir susijusi infrastruktūra
 Šalys bendradarbiaus siekdamos atitikties ES techniniams reglamentams, standartizacijos, metrologijos, akreditavimo, atitikties vertinimo procedūroms ir rinkos priežiūros sistemai, kaip numatyta Asociacijos susitarime ir konkrečiau jo dalyje dėl IVLPE.
 Šie parengiamieji veiksmai apims darbą pagal toliau nurodytus prioritetus.
 Trumpalaikiai prioritetai:
 —
 keistis informacija apie įsipareigojimų vykdymą derinant nacionalinės teisės aktus su Sąjungos acquis, kaip nustatyta atitinkamuose Susitarimo prieduose, ir apie jų vykdymo užtikrinimą;
 —
 stiprinti administracinius atitinkamų valdžios organų, institucijų ir agentūrų gebėjimus.
 Vidutinės trukmės prioritetai:
 —
 plėtoti ir modernizuoti su techninių reglamentų, standartizacijos, metrologijos, akreditavimo, atitikties vertinimo procedūrų ir rinkos priežiūros sistemos administravimu susijusią infrastruktūrą, be kita ko, kurti nacionalinę informacinę sistemą;
 —
 stiprinti bendradarbiavimą su tokiomis ES organizacijomis kaip CEN, Cenelec, ETSI, EURAMET, EA, WELMEC;
 —
 keistis informacija apie kitus susijusius Moldovos Respublikos planų techninių prekybos kliūčių srityje aspektus ir taikytinus laiko terminus;
 —
 bendradarbiaujant su Moldovos Respublikos privačiajam sektoriui atstovaujančiais organais, parengti ir įgyvendinti išsamaus informavimo, orientavimo ir konsultavimo kampaniją / akciją siekiant padėti Moldovos Respublikos verslo bendruomenei geriau suprasti gaminiams taikomas ES taisykles ir reikalavimus, keliamus pateikiant gaminius rinkai;
 —
 bendradarbiauti per parengiamąjį procesą siekiant sudaryti susitarimą dėl pramonės produktų atitikties vertinimo ir pripažinimo.
 Sanitarijos ir fitosanitarijos priemonės
 Šalys bendradarbiaus siekdamos labiau suderinti Moldovos Respublikos sanitarinius ir fitosanitarinius maisto ir pašarų standartus, augalų sveikatos ir gyvūnų sveikatos bei gerovės teisės aktus ir praktiką su atitinkamomis ES normomis, kaip nustatyta atitinkamuose Asociacijos susitarimo prieduose. Šis bendradarbiavimas apims darbą pagal toliau nurodytus prioritetus.
 Trumpalaikiai prioritetai:
 —
 supaprastinti žemės ūkio maisto produktų importo ir eksporto sertifikavimą;
 —
 rengti ir įgyvendinti 2017–2022 m. maisto saugos strategiją;
 —
 stiprinti Nacionalinės maisto saugos agentūros ir Žemės ūkio ministerijos bendradarbiavimą siekiant parengti, patvirtinti ir įgyvendinti sanitarijos ir fitosanitarijos priemonių srities teisėkūros reformas;
 —
 stiprinti administracinius gebėjimus, mokant atsakingų vyriausybės ir vykdomųjų tarnybų bei agentūrų darbuotojus rengti ir įgyvendinti teisės aktus pagal ES teisę;
 —
 kartu su susijusiomis agentūromis, įmonėmis ir nevyriausybinėmis organizacijomis rengti informacines kampanijas dėl reikalavimų, kurių reikia laikytis norint patekti į ES rinką, o su pilietine visuomene – dėl vartotojams svarbių maisto ir pašarų saugos aspektų;
 —
 užtikrinti, kad visos vykdant oficialiąją kontrolę dalyvaujančios laboratorijos gautų tarptautiniu mastu pripažintą akreditaciją, kad būtų įvykdyti eksportui taikomi reikalavimai dėl sanitarinių ir fitosanitarinių priemonių ir būtų sustiprinta gyvūnų, augalų sveikatos ir maisto sauga Moldovos Respublikos vidaus rinkoje.
 Vidutinės trukmės prioritetai:
 —
 pertvarkyti Nacionalinę maisto saugos agentūrą ir stiprinti jos gebėjimus remiantis būsimos naujos 2017–2022 m. maisto saugos strategijos nuostatomis;
 —
 baigti įgyvendinti dabartinę Moldovos Respublikos maisto saugos strategiją, ypač daug dėmesio skiriant teisės aktų kokybei ir gebėjimams užtikrinti jų vykdymą, ir pašalinti visus nustatytus trūkumus;
 —
 suderinti šalies įstatymus su Sąjungos acquis teisės aktais, išvardytais atitinkamuose Susitarimo prieduose, ir užtikrinti efektyvų jų įgyvendinimą bei vykdymą;
 —
 toliau gerinti infrastruktūrą ir susijusius gebėjimus, kurie yra reikalingi teisės aktams įgyvendinti, visų pirma gyvūnų sveikatos, augalų sveikatos, maisto saugos laboratorijų ir pasienio kontrolės postų srityse, laikantis ES reikalavimų;
 —
 baigti kurti ankstyvojo perspėjimo dėl maisto ir pašarų, gyvūnų sveikatos ir augalų sveikatos bei saugos sistemą.
 Muitinė ir prekybos lengvinimas
 Šalys bendradarbiaus siekdamos suderinti Moldovos Respublikos teisės aktus su ES teise, ES muitinių projektais ir nurodytais tarptautiniais standartais, kaip nustatyta Asociacijos susitarimo 5 skyriuje ir atitinkamuose jo prieduose. Šis bendradarbiavimas apims darbą pagal toliau nurodytus prioritetus.
 Trumpalaikiai prioritetai:
 —
 priderinti Moldovos Respublikos teisės aktus prie Europos Sąjungos muitinės kodekso;
 —
 tęsti strateginės muitinių bendradarbiavimo programos įgyvendinimą;
 —
 toliau modernizuoti muitinės administraciją ir jos infrastruktūrą ir organizuoti darbuotojų mokymą, visų pirma siekiant stiprinti į paslaugas orientuotą kultūrą be korupcijos Moldovos Respublikoje;
 —
 parengti Moldovos prisijungimo prie Konvencijos dėl bendrosios tranzito procedūros veiksmų gaires ir sudaryti projekto grupę;
 —
 sustiprinti priemones, kuriomis kovojama su sukčiavimu ir užkertamas kelias neteisėtai prekybai, įskaitant prekybą akcizais apmokestinamais gaminiais, visų pirma glaudžiau bendradarbiaujant pagal Protokolą dėl savitarpio administracinės pagalbos muitinės reikalų srityje;
 —
 užtikrinti, kad būtų efektyviai vykdomi Moldovos Respublikos teisės aktai dėl geografinių nuorodų ir intelektinės nuosavybės teisių apsaugos, ir šiuo atžvilgiu rengti atitinkamus muitinės pareigūnų mokymus.
 Vidutinės trukmės prioritetai:
 —
 parengti teisės aktus naujajam muitinės kodeksui įgyvendinti;
 —
 priderinti Moldovos Respublikos įgaliotųjų ekonominės veiklos vykdytojų sistemą prie atitinkamos ES sistemos, numatant tarpusavio pripažinimo galimybę;
 —
 priderinti Moldovos Respublikos teisės aktus ir sudaryti sąlygas tam, kad Moldovos Respublika galėtų prisijungti prie Konvencijos dėl bendrosios tranzito procedūros;
 —
 toliau paprastinti ir modernizuoti muitinės procedūras ir užtikrinti efektyvų jų vykdymą;
 —
 bendradarbiauti rizika grindžiamo muitinio tikrinimo klausimais ir dalijantis svarbia informacija, kuria padedama gerinti rizikos valdymą ir tiekimo grandinių saugumą, palengvinti teisėtą prekybą ir didinti importuojamų, eksportuojamų ar tranzitu vežamų prekių saugą ir saugumą;
 —
 spartinti procedūras siekiant greitai prisijungti prie Pasaulio sveikatos organizacijos Tabako kontrolės pagrindų konvencijos Protokolo dėl neteisėtos prekybos tabako gaminiais panaikinimo ir jį įgyvendinti.
 Prekių kilmės taisyklės
 Šalys bendradarbiaus įgyvendinant prekių kilmės taisykles, nustatytas Asociacijos susitarimo protokole ir pagrįstas Moldovos Respublikos prisijungimu prie Visos Europos ir Viduržemio jūros regiono valstybių preferencinių kilmės taisyklių regioninės konvencijos. Šis bendradarbiavimas apims darbą pagal toliau nurodytus prioritetus.
 Trumpalaikiai prioritetai:
 —
 apsvarstyti ir prireikus peržiūrėti esamas procedūras, kurias Moldovos Respublikos muitinės administracija taiko tvirtindama ir tikrindama prekių kilmę.
 Vidutinės trukmės prioritetai:
 —
 padėti Moldovos Respublikai įvykdyti savo įsipareigojimus, kylančius dėl jos prisijungimo prie Konvencijos;
 —
 rengti Moldovos Respublikos muitinės administracijos darbuotojų mokymą lengvatinės prekių kilmės tvirtinimo ir tikrinimo srityje.
 Įsisteigimas, prekyba paslaugomis ir elektroninė prekyba
 Šalys tęs dialogą įsisteigimo, prekybos paslaugomis ir elektroninės prekybos klausimais pagal atitinkamas Asociacijos susitarimo nuostatas. Jos vykdys paslaugų srityse prisiimtus įsipareigojimus, kaip nustatyta atitinkamuose Asociacijos susitarimo prieduose. Šis bendradarbiavimas apims darbą pagal toliau nurodytus prioritetus.
 Trumpalaikiai prioritetai:
 —
 organizuoti mokymą ir užtikrinti pakankamus administracinius gebėjimus, reikalingus teisės aktų derinimo veiklai;
 —
 užtikrinti, kad būtų reguliariai keičiamasi informacija apie numatomą arba vykdomą teisėkūros darbą pasirinktose srityse, kuriose numatyta suderinti teisės aktus, ir šiuo tikslu palaikyti dialogą;
 —
 užtikrinti, kad paslaugų teikimo ir įsisteigimo Moldovos Respublikoje teisinė sistema atspindėtų esamas teises ir pareigas ir sudarytų galimybes efektyviai vykdyti įsipareigojimus leisti patekti į šalies rinką pagal IVLPE.
 Einamieji mokėjimai ir kapitalo judėjimas
 Šalys tęs dialogą dėl kapitalo judėjimo ir mokėjimų, visų pirma siekdamos stebėti, kaip laikomasi visų pagal Asociacijos susitarimą prisiimtų įsipareigojimų.
 Viešieji pirkimai
 Šalys bendradarbiaus Moldovos Respublikai įgyvendinant Asociacijos susitarimo Viešųjų pirkimų skyriaus nuostatas ir susijusias reformas. Šis bendradarbiavimas apims darbą pagal toliau nurodytus prioritetus.
 Trumpalaikiai prioritetai:
 —
 koordinuoti Moldovos Respublikos viešųjų pirkimų teisinės ir institucinės sistemos derinimo darbą su Europos Komisija;
 —
 laiku teikti tikslią informaciją apie Moldovos Respublikos teisės aktų pokyčius, ypač jei ketinama imtis teisėkūros veiksmų, turėsiančių įtakos viešųjų pirkimų politikai ir vykdymo užtikrinimui, ir apie institucinės sąrangos plėtojimą;
 —
 toliau įgyvendinti Moldovos Respublikos viešųjų pirkimų strategiją, taip užtikrinant gerai veikiančią, konkurencingą, atskaitingą ir skaidrią viešųjų pirkimų sistemą, kuria bus pagrįstas ir užtikrintas Moldovos Respublikos piliečių ir tarptautinės bendruomenės pasitikėjimas viešųjų pirkimų funkcija;
 —
 priimti ir įgyvendinti viešųjų paslaugų, koncesijos ir viešojo bei privačiojo sektorių partnerysčių srities viešųjų pirkimų teisės aktus, priderintus prie atitinkamų ES teisės aktų;
 —
 užtikrinti, kad nepriklausoma Nacionalinė skundų nagrinėjimo agentūra turėtų pakankamai administracinių gebėjimų, kad suteiktų veiksmingų teisių gynimo priemonių pagal atitinkamus ES teisės aktus;
 —
 stiprinti reikiamą už viešųjų pirkimų politikos įgyvendinimo priežiūrą atsakingų įstaigų kompetenciją ir administracinius gebėjimus;
 —
 priderinti teisių gynimo priemonių sistemą prie Europos acquis dėl nepriklausomumo, sąžiningumo ir skaidrumo standartų, siekiant užtikrinti greitą ir kompetentingą skundų nagrinėjimą;
 —
 stiprinti reikiamą kompetenciją ir administracinius gebėjimus, skatinant didesnį viešųjų pirkimų procesų efektyvumą, įskaitant tuos aspektus, kuriais galima prisidėti prie pažangaus, tvaraus ir integracinio Moldovos Respublikos ekonomikos augimo.
 Vidutinės trukmės prioritetai:
 —
 tęsti Moldovos Respublikos viešųjų pirkimų strategijos įgyvendinimą;
 —
 užtikrinti nacionalinę viešųjų pirkimų reformą laipsniškai priderinant nuostatas prie atitinkamos ir naujausios ES teisinės sistemos ir užtikrinti, kad ji būtų tinkamai įgyvendinama ir vykdoma;
 —
 nustatyti viešųjų įstaigų viešųjų pirkimų taisykles, kuriomis būtų laikomasi ES standartų ir geriausios praktikos;
 —
 toliau įgyvendinti elektroninį viešąjį pirkimą ir tobulinti tam skirtos IT priemonės funkcijas;
 —
 apsvarstyti galimybę steigti centrines perkančiąsias organizacijas ir užtikrinti, kad visos perkančiosios organizacijos ir subjektai turėtų pakankamai darbuotojų ir reikiamus išteklius savo veiklai vykdyti.
 Intelektinės nuosavybės teisės
 Šalys bendradarbiaus derinant Moldovos Respublikos teisės aktus su ES teisės aktais ir tarptautiniais standartais, skirtais intelektinės nuosavybės teisių apsaugai, ir užtikrins, kad intelektinės nuosavybės teisės, įskaitant geografines nuorodas, būtų veiksmingai saugomos, kaip nustatyta Asociacijos susitarime. Šis bendradarbiavimas apims darbą pagal toliau nurodytus prioritetus.
 Trumpalaikiai prioritetai:
 —
 imtis priemonių didinti visuomenės informuotumą intelektinės nuosavybės teisių apsaugos klausimais ir užtikrinti veiksmingą dialogą su šių teisių turėtojais;
 —
 užtikrinti tinkamą šios srities nacionalinės teisės aktų ir atitinkamų standartų įgyvendinimą ir vykdymą laikantis ES standartų šioje srityje, įskaitant geografinių nuorodų apsaugos standartus, taip pat rengti pagal Asociacijos susitarimą taikytinas intelektinės nuosavybės teisių įgyvendinimo ir užtikrinimo stebėsenos priemones;
 —
 rengti atitinkamų administracinių įstaigų pareigūnų ir teisminių institucijų darbuotojų atitinkamus mokymus geografinių nuorodų apsaugos tema.
 Vidutinės trukmės prioritetai:
 —
 užtikrinti, kad abiejų Šalių teisių turėtojų intelektinės nuosavybės teisės būtų pakankamai ir efektyviai saugomos ir kad būtų įdiegtos adekvačios šių teisių užtikrinimo priemonės;
 —
 stiprinti atsakingų valdžios institucijų ir vykdomųjų agentūrų, įskaitant Moldovos Respublikos muitinės administraciją, gebėjimus užtikrinti nuostatų vykdymą ir reguliariai pranešti apie su administraciniais gebėjimais susijusią padėtį;
 —
 užtikrinti tinkamą teisinę sistemą, kurioje teisių turėtojams būtų garantuota teisė kreiptis į teismą ir būtų nustatytos bei veiksmingai taikomos sankcijos;
 —
 stiprinti atitinkamas institucines struktūras, taip pat Valstybinę intelektinės nuosavybės apsaugos agentūrą ir kolektyvinio administravimo organizacijas; stiprinti bendradarbiavimą su trečiųjų šalių valdžios institucijomis, kolektyvinio administravimo organizacijomis ir pramonės asociacijomis;
 —
 įgyvendinti standartus, kurie nustatyti Intelektinės nuosavybės teisių gynimo direktyvoje 2004/48/EB (6) ir Europos Parlamento ir Tarybos reglamente (ES) Nr. 608/2013 (7) dėl muitinės atliekamo intelektinės nuosavybės teisių vykdymo užtikrinimo;
 —
 imtis veiksmingų kovos su klastojimu ir piratavimu priemonių ir užtikrinti, kad teisių užtikrinimo teisės aktai ir sankcijos už intelektinės nuosavybės teisių pažeidimus būtų veiksmingai įgyvendinami pagal intelektinės nuosavybės teisių nacionalinę laikotarpio iki 2020 m. strategiją, taip pat reguliariai teikti materialiais ir išmatuojamais tiksliniais rodikliais bei duomenimis pagrįstas ataskaitas.
 Konkurencija
 Šalys bendradarbiaus įgyvendinant Asociacijos susitarimo konkurencijos skyriaus nuostatas ir susijusias reformas. Šis bendradarbiavimas apims darbą pagal toliau nurodytus prioritetus.
 Vidutinės trukmės prioritetai:
 —
 užtikrinti, kad Moldovos Respublikos institucine struktūra ir jos administraciniais gebėjimais būtų garantuojamas veiksmingas ir nešališkas konkurencijos teisės aktų įgyvendinimas ir užtikrinamos vienodos sąlygos visiems ekonominės veiklos vykdytojams;
 —
 stiprinti dialogą apie šios srities teisės aktų vykdymo užtikrinimo patirtį ir apie kitus su konkurencija susijusius teisėkūros pakeitimus, be kita ko, organizuojant atitinkamų institucijų darbuotojų mokymą ir ad hoc ekspertų konsultacijas apie valstybės pagalbos taisyklių bendrąjį vykdymo užtikrinimą.
 Skaidrumas
 Šalys skirs ypač daug dėmesio darbui siekiant toliau nurodytų tikslų.
 Trumpalaikiai prioritetai:
 —
 parengti vyriausybės komunikacijos strategiją ir nustatyti pagrindines temas, kuriomis turėtų būti grindžiamos administracijos komunikacijos pastangos;
 —
 stiprinti vyriausybės komunikacijos tarnybos strateginio planavimo gebėjimus;
 —
 apsvarstyti skaidraus politikos formavimo geriausią praktiką ir patirtį, ypač į politinį dialogą įtraukiant pilietinę visuomenę;
 —
 keistis informacija ir rengti atitinkamus mokymus, be kita ko, apie komunikacijos priemones ir konsultacijas su suinteresuotaisiais subjektais;
 —
 rengti seminarus ir kitus renginius plačiajai visuomenei, kuriuose būtų aiškinamas Asociacijos susitarimo įgyvendinimas ir teisės aktų derinimo procesas.
 Vidutinės trukmės prioritetai:
 —
 laikytis skaidrumo įsipareigojimų formuojant prekybos srities politiką ir apsvarstyti, kokių priemonių dėl to gali reikėti imtis;
 —
 didinti galimybes laisvai ir lengvai susipažinti su viešąja informacija, kaip numatyta įstatymuose.
 Prekyba ir darnus vystymasis
 Šalys tęs dialogą ir toliau dirbs spręsdamos į atitinkamą Asociacijos susitarimo skyrių įtrauktus klausimus. Tuo, be kita ko, bus siekiama:
 Trumpalaikiai ir vidutinės trukmės prioritetai:
 —
 keistis informacija apie atitinkamos vidaus politikos programos įgyvendinimą arba su darniu vystymusi susijusių tarptautinių įsipareigojimų vykdymą;
 —
 svarstyti kaip veiksmingai įgyvendinti pagal šį Susitarimo skyrių prisiimtus įsipareigojimus įtraukti suinteresuotuosius subjektus ir palaikyti pilietinės visuomenės dialogą;
 —
 užtikrinti, kad darbo inspekcija toliau laikytųsi TDO standartų ir ES principų;
 —
 dalytis geriausios praktikos pavyzdžiais ir susijusia patirtimi.
 Šalys atsižvelgs į tai, kad 2.2 skirsnyje nustatyti profesinių sąjungų teisių ir pagrindinių darbo standartų prioritetai ir 2.6 skirsnyje (Užimtumas, socialinė politika ir lygios galimybės) nurodyti prioritetai yra labai svarbūs įgyvendinant Prekybos ir darnaus vystymosi skyriaus nuostatas, todėl tų prioritetų klausimai turėtų būti sprendžiami pagal šią Asociacijos susitarimo dalį.
 2.6. Ekonominė plėtra ir galimybės rinkoje
 Šalys bendradarbiaudamos padės Moldovos Respublikai kurti visapusiškai veiksmingą rinkos ekonomiką ir jos politiką laipsniškai vis labiau derinti su ES politika pagal pagrindinius makroekonominio stabilumo, patikimų viešųjų finansų, tvirtos finansų sistemos ir tvaraus mokėjimų balanso principus. Taip bendradarbiaujant visų pirma bus padedama siekti toliau nurodytų tikslų.
 Trumpalaikiai prioritetai:
 —
 įgyvendinti su Tarptautiniu valiutos fondu suderintą reformų programą;
 —
 patvirtinus makrofinansinės paramos operaciją, dėl kurios susitarta su ES, pradėti ją įgyvendinti.
 Vidutinės trukmės prioritetai:
 —
 baigti įgyvendinti su Tarptautiniu valiutos fondu suderintą reformų programą;
 —
 patvirtinus makrofinansinės paramos operaciją, dėl kurios susitarta su ES, visapusiškai ją įgyvendinti;
 —
 stebėti makroekonominius pokyčius, svarstyti svarbiausius politikos uždavinius ir keistis informacija apie geriausią praktiką, stiprinant nuolatinį dialogą makroekonomikos klausimais siekiant pagerinti ekonominės politikos formavimo kokybę;
 —
 toliau stiprinti Moldovos Respublikos nacionalinio banko ir Nacionalinės finansų rinkų komisijos nepriklausomumą, reguliavimo įgaliojimus ir gebėjimus. Dalytis ES patirtimi, susijusia su pinigų ir valiutos kurso politika, taip pat su finansų ir bankų sektoriaus reguliavimo ir priežiūros politika, siekiant toliau stiprinti Moldovos Respublikos gebėjimus šiose srityse;
 —
 vykdant fiskalines reformas, be kita ko, gerinant parlamentinės biudžeto priežiūros vykdymą, gerinti viešųjų finansų tvarumą ir valdymą;
 —
 toliau rengti atviro, konkurencingo ir skaidraus privatizavimo taisykles bei procedūras ir jas įgyvendinti pagal geriausią ES praktiką.
 Bendrovių teisė, apskaita, auditas ir įmonių valdymas
 Šalys bendradarbiaudamos padės Moldovos Respublikai pasirengti įgyvendinti atitinkamuose Asociacijos susitarimo prieduose nurodytus ES teisės aktus ir tarptautinius dokumentus, visų pirma pagal toliau nurodytus prioritetus.
 Trumpalaikiai prioritetai:
 —
 suderinti Moldovos Respublikos audito ir apskaitos srities teisės aktus su Asociacijos susitarimo II priede išvardytais ES ir tarptautiniais dokumentais;
 —
 Šalių sutartu formatu ir laiku keistis aktualia ir tikslia informacija apie esamų teisės aktų padėtį ir jų atitiktį ES teisės aktams, kad ES teisės aktai būtų įgyvendinami pagal sutartą tvarkaraštį;
 —
 nustatyti sritis, kuriose reikėtų organizuoti mokymą, stiprinti gebėjimus ir perteikti praktinę patirtį;
 —
 supaprastinti inspekcijų ir įvairių tikrinimo įstaigų sistemą, kad padidėtų jos efektyvumas ir sumažėtų korupcijos mastas: to galutiniai tikslai būtų pagerinti verslo aplinką ir geriau užtikrinti, kad būtų laikomasi įstatymų ir standartų.
 Vidutinės trukmės prioritetai:
 —
 stiprinti Moldovos Respublikos valstybės institucijų, dalyvaujančių įgyvendinant bendrovių teisę, apskaitą, auditą ir įmonių valdymą, administracinius gebėjimus;
 —
 pradėti diskusijas dėl įmonių tikrųjų savininkų registro sukūrimo.
 Užimtumas, socialinė politika ir lygios galimybės
 Šalys bendradarbiaus pagal toliau nurodytus prioritetus.
 Trumpalaikiai prioritetai:
 —
 užtikrinti sąlygas veiksmingam 2017–2020 m. Užimtumo strategijos įgyvendinimui;
 —
 užtikrinti, kad būtų sudarytos pagrindinės sąlygos efektyviam darbo inspekcijos veikimui;
 —
 toliau skatinti socialinį dialogą, be kita ko, stiprinant socialinių partnerių gebėjimus.
 Vidutinės trukmės prioritetai:
 —
 tęsti veiksmingą 2017–2020 m. Užimtumo strategijos įgyvendinimą;
 —
 įgyvendinti atitinkamuose Asociacijos susitarimo prieduose nurodytus sveikatos ir saugos darbe, darbo teisės ir darbo sąlygų srities ES teisės aktus, visų pirma:
 =
 stiprinti sveikatos ir saugos darbe bei darbo teisės sričių administracinius ir reikalavimų vykdymo užtikrinimo gebėjimus, visų pirma darbo inspekcijos ir atitinkamų teisminių institucijų gebėjimus;
 =
 stiprinti socialinių partnerių gebėjimus (pvz., mokyti apie ES sveikatos ir saugos teisės aktus bei standartus, taip pat apie darbo teisę);
 —
 formuoti strateginį požiūrį į užimtumą, siekiant, kad būtų kuriama daugiau ir geresnių darbo vietų jose sudarant deramas darbo sąlygas, darbo rinkoje geriau derinama darbo jėgos pasiūla bei paklausa ir skatinama aktyvi parama bei efektyvios įdarbinimo tarnybų paslaugos, ir skatinti įtraukiąją darbo rinką; įgyvendinti TDO ir Moldovos Respublikos sutartas nacionalines deramo darbo programas;
 —
 stiprinti už užimtumo ir socialinės politikos rengimą ir įgyvendinimą atsakingų administracinių institucijų, visų pirma užimtumo tarnybų ir socialinių tarnybų, gebėjimus.
 Vartotojų apsauga
 Tam, kad Moldovos Respublika pasirengtų įgyvendinti atitinkamame Asociacijos susitarimo priede nurodytus ES teisės aktus ir tarptautinius dokumentus, Šalys bendradarbiaus pagal toliau nurodytus prioritetus.
 Trumpalaikiai prioritetai:
 —
 peržiūrėti visus Moldovos Respublikoje iki šiol priimtus vartotojų apsaugos teisės aktus, atsižvelgiant į neseniai šioje srityje priimtus ES acquis teisės aktus (kurie išvardyti Asociacijos susitarimo IV priede);
 —
 įgyvendinti daugiametį Vartotojų apsaugos agentūros institucinės plėtros planą;
 —
 įgyvendinti daugiametį nacionalinės maisto saugos agentūros institucinės plėtros planą.
 Vidutinės trukmės prioritetai:
 —
 sukurti ir pradėti taikyti nacionalinę sistemą, kurioje nacionalinio lygmens suinteresuotieji subjektai galėtų efektyviai palaikyti ryšius pavojingų vartojimo (ne maisto) prekių klausimais ir tokias prekes atšaukti iš prekybos;
 —
 remiantis ES modelio skubių pranešimų apie nesaugų maistą ir pašarus sistema sukurti ir pradėti taikyti keitimosi informacija apie pavojingas vartojimo (maisto) prekes sistemą;
 —
 integruoti įvairius maisto saugos tikrinimo punktus (pasienio kontrolės postus, augalų sveikatos ir gyvūnų sveikatos tarnybas ir Nacionalinį žemės ūkio kultūrų ir dirvožemio tyrimų bei sertifikavimo centrą) į vieną integruotą ir valdomą informacinę valdymo sistemą;
 —
 toliau plėtoti ir stiprinti rizika grindžiamas valdymo analizės / kontrolės procedūras, taikomas maisto ir ne maisto produktams;
 —
 reguliariai vertinti daugiametį Vartotojų apsaugos agentūros institucinės plėtros planą ir prireikus jį peržiūrėti;
 —
 reguliariai vertinti daugiametį nacionalinės maisto saugos agentūros institucinės plėtros planą ir prireikus jį peržiūrėti;
 —
 toliau derinti Moldovos Respublikos sanitarijos ir fitosanitarijos teisės nuostatų ir normų sistemas su ES acquis;
 —
 stiprinti administracinius gebėjimus Moldovos Respublikoje užtikrinti vartotojų apsaugą, visų pirma apmokant valdžios pareigūnus ir kitus vartotojų interesus ginančius atstovus ES teisės aktų perkėlimo į nacionalinę teisę ir tolesnio jų įgyvendinimo bei vykdymo užtikrinimo klausimais.
 Statistika
 Šalys bendradarbiaus siekdamos, kad Moldovos Respublikos statistikos srities teisės aktai būtų labiau suderinti su ES teisės aktais. Šis bendradarbiavimas apims darbą pagal toliau nurodytus prioritetus.
 Trumpalaikiai prioritetai:
 —
 patvirtinti Oficialiosios statistikos įstatymą, parengtą remiantis Europos Parlamento ir Tarybos reglamentu (EB) Nr. 223/2009 (8) dėl Europos statistikos, taip pat remiantis oficialiosios statistikos įstatymo pavyzdžiu Rytų Europos, Kaukazo ir Vidurinės Azijos šalims;
 —
 patvirtinti NUTS klasifikaciją pagal Europos Parlamento ir Tarybos reglamentą (EB) Nr. 1059/2003 (9), su paskesniais pakeitimais ir patikslinimais;
 —
 paskelbti galutinius 2014 m. gyventojų ir būstų surašymo rezultatus ir tobulinti demografinę statistiką, plačiau naudojantis administracinių duomenų šaltiniais;
 —
 parengti regioninių sąskaitų įvertinimus pagal 1993 m. nacionalinių sąskaitų sistemos ir 1995 m. Europos sąskaitų sistemos metodiką;
 —
 užtikrinti Moldovos Respublikos nacionalinio statistikos biuro profesinį ir institucinį nepriklausomumą vykdant būsimąją viešojo administravimo reformą, išlaikant dabartinį jo statusą ir vietą viešojoje administracijoje.
 Vidutinės trukmės prioritetai:
 —
 užtikrinti, kad suderinto vartotojų kainų indekso (SVKI) skaičiavimai būtų atliekami pagal ES standartus;
 —
 taikyti 2008 m. nacionalinių sąskaitų sistemos ir 2010 m. Europos sąskaitų sistemos metodiką ir pagal patvirtintą metodiką perskaičiuoti pagrindinių makroekonominių rodiklių laiko eilutes;
 —
 įdiegti oficialiosios statistikos kokybės valdymo sistemą, atitinkančią Europos standartus.
 Mokesčių sistema
 Šalys glaudžiau bendradarbiaus siekdamos tobulinti ir plėtoti Moldovos Respublikos mokesčių sistemą ir jos administravimą pagal ES ir tarptautinius standartus. Šiuo tikslu bus rengiamasi laipsniškai labiau suderinti Moldovos Respublikos teisės aktus su ES teisės aktais ir tarptautiniais dokumentais, nurodytais Asociacijos susitarimo priede, ir visų pirma bus dirbama pagal toliau nurodytus prioritetus.
 Trumpalaikiai prioritetai:
 —
 suderinti Moldovos Respublikos mokesčių kodekso PVM ir akcizų nuostatas su atitinkamomis ES direktyvomis laikantis Asociacijos susitarimo VI priedo nuostatų;
 —
 toliau plėtoti bendradarbiavimą su EBPO ir ES valstybių narių mokesčių administravimo institucijomis, dalijantis nauja patirtimi ir informacija apie tendencijas apmokestinimo srityje.
 Vidutinės trukmės prioritetai:
 —
 tobulinti ir paprastinti mokesčių teisės aktus;
 —
 patvirtinti priemones, kuriomis siekiama užtikrinti sąžiningą ir veiksmingą apmokestinimą tiesioginiais mokesčiais ir šių mokesčių surinkimą;
 —
 suderinti Moldovos Respublikos teisės aktus dėl PVM ir atleidimo nuo akcizų su ES teisės aktais pagal Asociacijos susitarimo VI priedą;
 —
 gerinti tarptautinį bendradarbiavimą mokesčių srityje siekiant sustiprinti gerą mokesčių srities valdymą, t. y. diegiant skaidrumo, keitimosi informacija ir sąžiningos mokesčių konkurencijos principus;
 —
 tobulinti mokesčių administravimo institucijos gebėjimus stiprinant pokyčių valdymą, įvykdyti institucinę ir veiklos reformą, prisidėti prie Europos integracijos proceso ir modernizuoti informacines technologijas;
 —
 tobulinti mokesčių administravimo institucijos gebėjimus užtikrinti, kad nesusikauptų mokesčių nepriemokos, veiksmingai rinkti mokesčius ir sustiprinti kovą su mokesčių slėpimu ir mokesčių vengimu;
 —
 imtis priemonių siekiant suderinti kovos su sukčiavimu ir akcizais apmokestinamų prekių kontrabanda politiką.
 Finansinės paslaugos
 Šalys bendradarbiaus siekdamos, kad Moldovos Respublika pasirengtų modernizuoti savo finansų reglamentavimo ir priežiūros sistemą, kad ji atitiktų tarptautiniu mastu suderintus finansinių paslaugų srities reglamentavimo standartus, remiantis atitinkamuose Asociacijos susitarimo prieduose, įskaitant šio Susitarimo IV antraštinę dalį (Bendradarbiavimas ekonomikos ir kitais sektorių klausimais), nurodytais ES teisės aktais ir tarptautiniais dokumentais kaip pagalbine priemone rengiant Moldovos Respublikai tinkamas taisykles. Taip bendradarbiaujant bus imamasi toliau nurodytų veiksmų ir padedama siekti toliau nurodytų tikslų.
 Trumpalaikiai prioritetai:
 —
 imtis priemonių siekiant užtikrinti suinteresuotųjų subjektų skaidrumą ir garantuoti draudimo rinkos finansinį stabilumą;
 —
 užtikrinti, kad sukčiavimo Moldovos Respublikos bankų sektoriuje 2014 m. atvejai būtų nuodugniai, skaidriai ir nešališkai ištirti siekiant susigrąžinti pasisavintas lėšas ir už tai atsakingus asmenis patraukti atsakomybėn;
 —
 toliau tobulinti teisinę sistemą parengiant reikalingus dokumentus ir priemones (pvz., padidinant suinteresuotųjų subjektų atsakomybę, nustatant griežtesnes sankcijas), siekiant kovoti su bankų sukčiavimą 2014 m. lėmusiais veiksniais ir visais lygmenimis užkirsti kelią panašioms nesąžiningoms operacijoms;
 —
 laipsniškai kurti ir patvirtinti indėlių draudimo sistemą pagal tarptautiniu mastu suderintus standartus;
 —
 priimti Nacionalinės finansų rinkų komisijos parengtą įstatymą dėl ne bankų teikiamo kreditavimo organizacijų;
 —
 užmegzti ryšius ir keistis informacija su ES finansų priežiūros institucijomis. Visų pirma ES teiks būtiną paramą Moldovos Respublikos institucijoms sudarant susitarimus dėl keitimosi informacija ir bendradarbiavimo finansinių paslaugų srityje su atitinkamomis ES reguliavimo ir priežiūros institucijomis (pvz., Europos Centriniu Banku ir ES valstybių narių institucijomis);
 —
 laiku keistis aktualia ir tikslia informacija apie esamų Moldovos Respublikos teisės aktų padėtį;
 —
 nustatyti sritis, kuriose reikėtų organizuoti mokymą, stiprinti gebėjimus ir perteikti praktinę patirtį.
 Vidutinės trukmės prioritetai:
 —
 kurti naują reglamentavimo ir priežiūros sistemą, atitinkančią tarptautiniu mastu suderintus reglamentavimo standartus, įskaitant naują priežiūros metodą, priemones ir dokumentus;
 —
 įdiegti visapusišką bankų finansų sektoriaus įmonių valdymo ir rizikos valdymo tobulinimo sistemą;
 —
 kurti makroprudencinės priežiūros sistemą;
 —
 stiprinti gebėjimus finansų sektoriuje įgyvendinti naujuosius teisės aktus;
 —
 gerinti priežiūros institucijų administracinius gebėjimus pagal tarptautiniu mastu suderintus standartus;
 —
 parengti nacionalinius pinigų plovimo ir terorizmo finansavimo prevencijos ir kovos su jais teisės aktus ir, visų pirma įgyvendinant šių sričių ES teisės aktus; parengti nacionalinius pinigų plovimo ir terorizmo finansavimo prevencijos ir kovos su jais teisės aktus, visų pirma: įgyvendinant šių sričių ES teisės aktus, stiprinant bendradarbiavimą su Finansinių veiksmų darbo grupe (FATF), Europos Taryba, visų pirma jos Pinigų plovimo ir terorizmo finansavimo prevencijos priemonių įvertinimo ekspertų komitetu (MONEYVAL), ir kitomis susijusiomis ES valstybių narių institucijomis, ir pasirašant Moldovos Respublikos finansinės žvalgybos institucijų ir ES valstybių narių susitarimo memorandumą;
 —
 plėtoti valdžios institucijų bendradarbiavimą su organizacijomis, atsakingomis už nacionalinių kovos su pinigų plovimu ir terorizmo finansavimu teisės aktų įgyvendinimo priežiūrą.
 Pramonės ir įmonių politika
 Šalys bendradarbiaus siekdamos Moldovos Respublikoje pagerinti verslo ir reglamentavimo aplinką, paskatinti visų rūšių įmonių investicijas ir verslo veiklą, ypatingą dėmesį skiriant mažosioms ir vidutinėms įmonėms (MVĮ), įskaitant labai mažas įmones. Šis bendradarbiavimas apims darbą pagal toliau nurodytus prioritetus.
 Trumpalaikiai prioritetai:
 —
 įgyvendinti 2012–2020 m. MVĮ sektoriaus vystymo strategiją ir atitinkamą jos veiksmų planą, atsižvelgiant į naująjį MVĮ įstatymą, kartu su peržiūrėtomis šalies konkurencingumo veiksmų gairėmis ir nacionaline 2016–2020 m. investicijų pritraukimo ir eksporto skatinimo strategija ir atitinkamu jos veiksmų planu;
 —
 plėtoti pramonės politiką, kuria dėmesys būtų sutelktas į infrastruktūros plėtrą ir inovacijas;
 —
 efektyviai įgyvendinti Įmonių konkurencingumo ir mažųjų bei vidutinių įmonių programą (COSME), kuri apima tokias iniciatyvas kaip Europos įmonių tinklas, „Erasmus“ jauniems verslininkams, klasterių bendradarbiavimo projektai ir kt., stiprinant susijusių Moldovos Respublikos institucinio ir privačiojo sektorių suinteresuotųjų subjektų gebėjimus;
 —
 įgyvendinti inovaciniams gebėjimams stiprinti skirtas iniciatyvas, remiantis naująja Rytų partnerystės kontekste paskelbta iniciatyva „EU4Innovation“, kuria skatinama plėtoti politikos priemones ir paskatas novatoriškoms įmonėms remti.
 Vidutinės trukmės prioritetai:
 —
 įgyvendinti konkrečias šaliai skirtas veiksmų gaires ir rekomendacijas, pateiktas per Europos iniciatyvos „Small Business Act“ vertinimą;
 —
 susieti MVĮ plėtrą su galimybėmis, kurias teikia IVLPE, be kita ko, per verslo (paramos) tinklus (tokius kaip Europos įmonių tinklas) ir klasterius, ir šiame kontekste baigti rengti specialią klasterių politiką;
 —
 siekiant geresnio viešojo ir privačiojo sektorių dialogo, stiprinti verslo ir MVĮ asociacijų (įskaitant sektorių asociacijas) vaidmenį;
 —
 įgyvendinti konceptualią, teisėkūros ir praktinę sistemą, kuria, pasitelkiant modernizavimą ir inovacijas, Moldovos Respublikoje kaip darbo vietų kūrimo variklis būtų skatinama pramonės gamybos plėtra, be kita ko, pasitelkiant klasterius, kai tai tinkama ekonominiu požiūriu; šiuo atžvilgiu toliau plėtoti ir įgyvendinti naująją pramonės politiką.
 Kasyba ir žaliavos
 Šalys keisis informacija apie kasybą ir žaliavas siekdamos, kad būtų geriau suprantamos atitinkamos jų strateginės kryptys ir politika. Apie tai bus diskutuojama tam skirtame pakomitetyje.
 Turizmas
 Šalys bendradarbiaus pagal toliau nurodytus prioritetus.
 Vidutinės trukmės prioritetai:
 —
 užmegzti ryšius siekiant intensyviau plėtoti konkurencingą ir tvarią turizmo pramonę ir numatyti veiksmus, kurie yra reikalingi stiprinant Moldovos Respublikos ir ES veiklos vykdytojų bendradarbiavimą turizmo srityje;
 —
 toliau keistis geriausios praktikos pavyzdžiais ir dalytis žiniomis, mokymo ir švietimo iniciatyvomis turizmo srityje.
 Žemės ūkis ir kaimo plėtra
 Siekdamos bendradarbiauti derinant politiką ir teisės aktus su ES bendra žemės ūkio politika (BŽŪP) ir, visų pirma, laikytis įsipareigojimų dėl laiko terminų konkrečiose srityse, kaip nustatyta atitinkamuose Asociacijos susitarimo prieduose, Šalys kartu dirbs pagal toliau nurodytus prioritetus.
 Trumpalaikiai prioritetai:
 —
 įgyvendinti bendrąjį įstatymą dėl žemės ūkio ir kaimo plėtros subsidijavimo principų, taip pagerinant šios srities politikos įgyvendinimą;
 —
 stiprinti Žemės ūkio ir maisto pramonės ministerijos gebėjimus rengti žemės ūkio statistiką ir atlikti ekonominę analizę.
 Vidutinės trukmės prioritetai:
 —
 rengti ir įgyvendinti žemės ūkio ir kaimo plėtros srities politinę, teisinę ir institucinę sistemą (įskaitant maisto saugos reikalavimus, kokybės politiką, ekologinį ūkininkavimą ir prekybos standartus);
 —
 rengti, propaguoti ir įgyvendinti sektorių programas, skirtas konkretiems žemės ūkio pasektoriams;
 —
 didinti žemės ūkio gamybos konkurencingumą ir ekonominės veiklos kaimo vietovėse įvairinimą;
 —
 rengti atnaujintą ir skaidrų žemės kadastrą, kuriuo remiantis būtų vykdoma žemės naudojimo stebėsena, taip pat būtų palengvintas žemės reformos vykdymas ir žemės ūkio valdų sujungimas, siekiant gerinti struktūrinę žemės ūkio maisto produktų sektoriaus padėtį ir žemės ūkio bei kaimo plėtros politikos įgyvendinimą;
 —
 tausiau naudoti žemę žemės ūkio maisto produktų sektoriuje;
 —
 tausiau naudoti vandens išteklius žemės ūkio maisto produktų sektoriuje naudojant naujas technologijas;
 —
 stiprinti centrinės ir vietos administracijos gebėjimus kaimo plėtros politikos srityje;
 —
 stiprinti Mokėjimo agentūros gebėjimus užtikrinti teikiamos valstybės pagalbos skaidrumą, efektyvumą ir nuspėjamumą;
 —
 didinti žemės ūkio sektoriaus atsparumą su klimatu siejamoms grėsmėms.
 Informacinė visuomenė / skaitmeninė ekonomika ir visuomenė
 Šalys bendradarbiaus siekdamos priderinti šalies skaitmeninę aplinką prie ES bendrosios skaitmeninės rinkos. Taip Moldovos Respublikoje bus kuriamos darbo vietos, skatinamas ekonomikos augimas ir inovacijų diegimas: tai bus ypač naudinga jaunimui, kuriam bus suteikta daugiau galimybių mokytis ir įsidarbinti tiek vietoje, tiek nuotoliniu būdu, taip pat pradedant nedidelio pradinio kapitalo verslą. Visų pirma, Šalys, siekdamos padėti Moldovos Respublikai įgyvendinti atitinkamuose Asociacijos susitarimo prieduose nurodytus ES acquis teisės aktus, bendradarbiaus pagal toliau nurodytus prioritetus.
 Trumpalaikiai prioritetai:
 —
 stiprinti nacionalinės elektroninių ryšių reguliavimo institucijos nepriklausomumą ir administracinius gebėjimus siekiant užtikrinti, kad ji gebėtų imtis tinkamų reguliavimo priemonių bei užtikrinti savo sprendimų bei visų taikytinų taisyklių vykdymą ir skatintų sąžiningą konkurenciją rinkose;
 —
 padaryti pažangą Moldovos Respublikoje diegiant Europos bendrąjį pagalbos telefono numerį 112.
 Vidutinės trukmės prioritetai:
 —
 stiprinti skaitmeninį sektorių keičiantis su bendrosios skaitmeninės rinkos įgyvendinimu susijusia informacija ir patirtimi. Skatinti priderinti Moldovos Respublikoje esamą sistemą prie ES teisės aktų, geriausios patirties ir normų, inter alia, dėl e. prekybos, duomenų apsaugos didinant tinklų atsparumą, nacionalinės kibernetinio saugumo strategijos nustatymo, nacionalinės kompiuterinių incidentų tyrimo tarnybos (CERT) gebėjimų stiprinimo ir nacionalinio modelio, pagal kurį kaimo vietovėse turi būti diegiamas plačiajuostis ryšys, nustatymo;
 —
 didinti kibernetinio saugumo lygį ir asmens duomenų apsaugą elektroninių ryšių srityje, taip siekiant užtikrinti elektroninių viešųjų paslaugų prieinamumą ir vientisumą ir didinti piliečių pasitikėjimą šiomis paslaugomis.
 Visuomenės sveikata
 Šalys bendradarbiaus pagal toliau nurodytus prioritetus.
 Trumpalaikiai prioritetai:
 —
 Sudaryti palankias sąlygas aktyviam Moldovos Respublikos dalyvavimui ES 2014–2020 m. sveikatos programoje.
 Vidutinės trukmės prioritetai:
 —
 skatinti sveikatos sektoriaus reformas ir padėti Moldovai pasirengti įgyvendinti ES sveikatos srities acquis teisės aktus, kurie nurodyti Asociacijos susitarimo prieduose, visų pirma teisės aktus, susijusius su tabako kontrole, iš žmogaus gautų medžiagų (kraujo, audinių, organų ir ląstelių) kokybe bei saugumu ir su grėsmėmis sveikatai, taip pat laikantis Moldovos Respublikos tarptautinių įsipareigojimų pagal Tabako kontrolės pagrindų konvenciją ir Tarptautines sveikatos priežiūros taisykles.
 —
 stiprinti su užkrečiamosiomis ligomis susijusią parengtį, mokymą ir epidemiologinę priežiūrą bei kontrolę, inter alia: 1) Moldovos Respublikai dalyvaujant Viduržemio jūros regiono epidemiologinių intervencijų mokymo programoje („MediPIET“); 2) bendradarbiaujant su Europos ligų prevencijos ir kontrolės centru; 3) užtikrinant šalies atsakomybę ir tvarias pastangas įgyvendinant nacionalines ŽIV, tuberkuliozės ir hepatito prevencijos ir kontrolės programas; 4) intensyvinant skiepijimo programas;
 —
 užtikrinti, kad Moldovos Respublika prisijungtų prie Protokolo dėl neteisėtos prekybos tabako gaminiais panaikinimo ir vėliau jį įgyvendintų;
 —
 stiprinti nacionalinius tarpsektorinius veiksmus kovojant su atsparumu antimikrobinėms medžiagoms, inter alia, stiprinant priežiūrą, apdairų antimikrobinių medžiagų naudojimą ir infekcijų kontrolę teikiant sveikatos priežiūros paslaugas.
 Miestų planavimas ir statyba
 Vidutinės trukmės prioritetai:
 —
 įgyvendinti 2017–2020 m. Miestų planavimo ir statybos kodeksą, rengiant ir priimant tam skirtus antrinės teisės aktus (įstatymų projektus ir vyriausybės sprendimus) pagal Moldovos strategiją iki 2020 m.;
 —
 siekiant skatinti integruotą regioninės plėtros politiką, imtis priemonių siekiant užtikrinti, kad būtų parengtos nacionalinio, regioninio ir rajoninio teritorijų planavimo schemos, taip pat generaliniai planai ir savivaldybių plėtros planai.
 Regioninė plėtra
 Šalys bendradarbiaus vadovaudamosi regioninės plėtros politika ir remdamosi ES ir Moldovos Respublikos dialogu regioninės politikos srityje, atsižvelgdamos į Moldovos Respublikos pastangas pagal toliau nurodytus prioritetus.
 Trumpalaikiai prioritetai:
 —
 toliau siekti, kad Moldovos Respublika aktyviau dalyvautų įgyvendinant ES strategiją dėl Dunojaus regiono, siekiant naudingai keistis patirtimi ir geriausios praktikos pavyzdžiais su dalyvaujančiais ES valstybių narių regionais;
 —
 tobulinti institucines priemones ir stiprinti tinkamus gebėjimus nacionaliniu, regionų ir vietos lygmenimis dalyvauti visose tarpvalstybinio bendradarbiavimo programose;
 —
 pradėti dalyvauti Europos kaimynystės priemonės 2014–2020 m. tarpvalstybinio bendradarbiavimo programose (Bendra veiklos programa, skirta Rumunijai / Moldovos Respublikai, ir Bendra veiklos programa, skirta Juodajai jūrai) ir Dunojaus tarpvalstybinėje programoje. Toliau įgyvendinti Rytų partnerystės teritorinio bendradarbiavimo programą, skirtą Moldovos Respublikai ir Ukrainai.
 Vidutinės trukmės prioritetai:
 —
 siekiant remti tolygesnį visos šalies vystymąsi, visoje šalies teritorijoje įgyvendinti Moldovos Respublikos regioninės plėtros 2016–2020 m. strategiją pagal Moldovos darbotvarkę iki 2020 m.;
 —
 visų pirma, laikantis Moldovos Respublikos regioninės plėtros strategijoje nustatyto tikslo užtikrinti tvarų regionų ekonomikos augimą, skatinti regionų ekonomikos specializaciją ir inovacijas, skatinti verslumą ir didinti miestų konkurencingos ekonominės plėtros potencialą, taip pat propaguoti pažangiosios specializacijos koncepciją mokslinių tyrimų ir inovacijų strategijų srityje;
 —
 stiprinti nacionalinių, regioninių ir vietos institucijų institucinius ir praktinius gebėjimus regioninės plėtros srityje, be kita ko, kuriant veiksmingą daugiapakopio valdymo ir aiškaus atsakomybės padalijimo sistemą;
 —
 labiau įtraukti suinteresuotuosius subjektus į veiklą regionų ir vietos lygmenimis ir stiprinti visų regioninės plėtros dalyvių partnerystę;
 —
 didinti Moldovos Respublikos dalyvavimą pagal ES strategiją dėl Dunojaus regiono, kad Moldovos Respublika galėtų su dalyvaujančiais ES valstybių narių regionais naudingai dalytis patirtimi ir geriausios praktikos pavyzdžiais įvairiomis temomis, įskaitant tas, kurios įtrauktos į Asociacijos susitarimą.
 Žuvininkystė ir jūrų politika
 Šalys bendradarbiaus pagal toliau nurodytus prioritetus.
 Trumpalaikiai prioritetai:
 —
 Skatinti integruotą požiūrį į jūrų reikalus, paskiriant nacionalinį informacijos centrą ir dalyvaujant viso jūros baseino ES iniciatyvose, siekiant nustatyti Juodosios jūros regiono bendradarbiavimo ir projektų rengimo bendro intereso sritis.
 Vidutinės trukmės prioritetai:
 —
 stiprinti bendradarbiavimą ir siekti tausios žvejybos Juodojoje jūroje dvišaliu ir daugiašaliu pagrindu pagal visų pakrantės valstybių 2016 m. Bukarešto deklaraciją ir remiantis ekosisteminiu žuvininkystės valdymo metodu;
 —
 stiprinti administracinį, mokslinį ir techninį bendradarbiavimą siekiant didinti žvejybos ir prekybos žvejybos produktais veiklos stebėseną, kontrolę ir atsekamumą, kad būtų efektyviai kovojama su neteisėta, nedeklaruojama ir nereglamentuojama žvejyba (NNN žvejyba).
 2.7. Prisijungimas prie tinklų, energijos vartojimo efektyvumas, klimato politika, aplinkos apsauga ir civilinė sauga
 Energija
 Šalys bendradarbiaus siekdamos didinti energetinį saugumą labiau įvairinant energijos išteklius, taip pat didinant energijos vartojimo efektyvumą ir vartojant atsinaujinančiųjų išteklių energiją. Bendrasis tikslas tebėra konkurencingos ir skaidrios Moldovos Respublikos energijos rinkos kūrimas ir visiška jos integracija į ES energijos rinką.
 Trumpalaikiai prioritetai:
 —
 didinti Energetikos reguliavimo institucijos (toliau – ANRE) nepriklausomumą, be kita ko, jos direktorių skyrimo ir atleidimo procesą atsiejant nuo politinių interesų ir savarankiškai sudarant jos biudžetą. Šiuo tikslu Moldovos Respublika skaidriu ir įtraukiu būdu priims naują energetikos įstatymą ir įgyvendins visas Energijos bendrijos sekretoriato atliktame ANRE vertinime pateiktas rekomendacijas;
 —
 toliau imtis veiksmų, kad Moldovos Respublikos energijos rinka būtų integruota į ES rinką;
 —
 įgyvendinti naująjį (trečiojo energetikos teisės aktų rinkinio) įstatymą dėl elektros energijos imantis pagal įstatymus privalomų veiksmų ir priimant reikiamus antrinės teisės aktus;
 —
 visapusiškai įgyvendinti Moldovos Respublikos įsipareigojimus ir susitarimus, įskaitant nurodytuosius tarp TVF finansinių programų tikslų, pavyzdžiui, visišką dėl ankstesnių tarifų nuokrypių atsiradusių išlaidų susigrąžinimą, laikantis Energijos bendrijos sekretoriato rekomendacijų;
 —
 įgyvendinti naująjį (trečiojo energetikos teisės aktų rinkinio) įstatymą dėl gamtinių dujų;
 —
 atsižvelgiant į TVF rekomendacijas, toliau siekti panaikinti susikaupusias skolas energetikos sektoriuje;
 —
 imtis priemonių siekiant labiau atverti gamtinių dujų rinką;
 —
 baigti teisinio atskyrimo procesą ir pasirengti visiškai atskirti įmonę „Moldovatransgas“ atsižvelgiant į Energijos bendrijos ministrų tarybos sprendimą dėl dujų sektoriaus subjektų atskyrimo terminų;
 —
 įgyvendinti veiksmų gaires, kuriomis siekiama gerinti Moldovos Respublikos ir Rumunijos dujų ir elektros energijos tiekimo tinklų sujungimą. Vienodos sąlygos, nustatytos lygiavertėse pagrindinėse taisyklėse dėl patekimo į rinką, rinkos infrastruktūros ir atvėrimo, taip pat suderinami aplinkosaugos ir saugos standartai sudarys palankias galimybes ateityje ES ir Moldovos Respublikai tarpusavyje vykdyti didelės apimties prekybą elektros energija ir dujomis;
 —
 užbaigti restruktūrizuoti įmonę „Termoelectrica“;
 —
 didinti ir užtikrinti elektros energijos tiekimo viešųjų konkursų ir sutarčių skaidrumą;
 —
 remiantis atsinaujinančiųjų išteklių energijos naudojimo rėmimo įstatymu, rengti paramos programas, administracines taisykles ir kitas priemones, reikalingas, kad būtų skatinama naudoti daugiau atsinaujinančiųjų energijos išteklių;
 —
 parengti ir įgyvendinti su strateginiais naftos ištekliais susijusių veiksmų planą vykdant įsipareigojimą Energijos bendrijai;
 —
 suderinti Energijos vartojimo pastatuose efektyvumo įstatymą ir sukurti tinkamus ir skaidrius paramos mechanizmus, kad būtų imamasi priemonių siekiant didinti energijos vartojimo efektyvumą tiek viešuosiuose, tiek gyvenamuosiuose pastatuose;
 —
 atrinkti ir įgyvendinti priemones, kuriomis būtų didinama konkurencija elektros energijos ir dujų rinkose ir įvairinami energijos šaltiniai, kartu užtikrinant operatorių nediskriminavimą;
 —
 imtis priemonių siekiant laikytis tiekimo saugumo reglamento (-ų) nuostatų.
 Vidutinės trukmės prioritetai:
 —
 imtis tolesnių priemonių siekiant mažinti elektros energijos, dujų ir šilumos nuostolius perdavimo ir paskirstymo tinkluose;
 —
 priimti ir įgyvendinti veiksmų planą siekiant, kad ne vėliau kaip 2020 m. atsinaujinantieji energijos ištekliai sudarytų iki 17 proc. viso bendrojo suvartojamo energijos kiekio;
 —
 priimti naują įstatymą dėl efektyvaus energijos vartojimo pagal Direktyvą 2012/27/ES ir toliau plėtoti energijos ir kitų išteklių vartojimo efektyvumo ženklinimą, pradedant ženklinti naujus gaminius;
 —
 toliau stiprinti konkurenciją elektros energijos ir dujų rinkose siekiant reikiamo likvidumo lygio, kad būtų įmanoma organizuotų konkurencingų rinkų plėtra;
 —
 remiantis reguliariu rinkos sąlygų vertinimu nustatyti, kokių priemonių ir veiksmų reikėtų imtis siekiant laipsniškai pereiti prie rinka grindžiamos (konkurencingos) kainodaros mechanizmų;
 —
 tobulinti tarifų nustatymo metodiką, kad būtų užtikrintas skaidrumas ir išlaidų padengimas, laikantis TVF ir Energijos bendrijos pateiktomis rekomendacijomis;
 —
 įvykdyti visišką įmonių „Moldovagas“ ir „Moldovatransgaz“ atskyrimą ir patvirtinti naujus įleidimo-išleidimo tarifus gamtinių dujų sektoriuje;
 —
 atrinkti ir įgyvendinti socialinės paramos ir pažeidžiamų vartotojų apsaugos stiprinimo priemones;
 —
 užbaigti energijos tinklo sujungimą su Rumunijos ir (arba) Ukrainos tinklais ir imtis priemonių siekiant regioninės rinkos integracijos. Vienodos sąlygos, nustatytos lygiavertėse pagrindinėse taisyklėse dėl patekimo į rinką, rinkos infrastruktūros ir atvėrimo, taip pat suderinami aplinkosaugos ir saugos standartai sudarys palankias galimybes ES ir Moldovos Respublikai ateityje tarpusavyje vykdyti didelės apimties prekybą elektros energija ir dujomis;
 —
 pradėti internetu keistis aplinkos radiacijos lygio duomenimis, Moldovos Respublikai sudarant palankias sąlygas prisijungti prie Europos radiologinių duomenų mainų sistemos (EURDEP);
 —
 atnaujinti energetikos strategiją iki 2030 m. atsižvelgiant į naują įstatymų suderinimą ir rezultatus tinklų sujungimo srityje.
 Transportas
 Šalys bendradarbiaus siekdamos užtikrinti tolesnį Asociacijos susitarimo prieduose nurodytų ES teisės aktų įgyvendinimą ir teikti Moldovos Respublikai paramą. Šis bendradarbiavimas apims darbą pagal toliau nurodytus prioritetus.
 Trumpalaikiai prioritetai:
 —
 įgyvendinti geležinkelių sektoriaus reformos ir restruktūrizavimo programą;
 —
 dėti daugiau pastangų įgyvendinti ES aviacijos teisės aktus, kad būtų galima naudotis visomis ES ir Moldovos Respublikos bendrosios aviacijos erdvės susitarimo teikiamomis galimybėmis;
 —
 aviacijos sektoriuje sudaryti sąlygas laisvai ir sąžiningai konkurencijai, visų pirma, į Kišiniovo oro uosto koncesijos sutartį įtraukti nuostatas dėl nediskriminacinių naudojimosi oro uostu sąlygų ir atkurti veiksmingą konkurenciją antžeminių paslaugų sektoriuje.
 Vidutinės trukmės prioritetai:
 —
 įgyvendinti visapusišką 2013–2022 m. transporto ir logistikos strategiją;
 —
 garantuoti Kelių fondą, kartu užtikrinant pastovų į rezultatus orientuotų kelių priežiūros sutarčių vykdymo finansavimą;
 —
 įvykdyti būtinas reformas, kad būtų galima kuo greičiau išbraukti Moldovos Respubliką iš Paryžiaus susitarimo memorandumo juodojo sąrašo;
 —
 plėtoti infrastruktūrą, visų pirma rengiant ir įgyvendinant tolesnius išplėsto pagrindinio TEN-T tinklo plėtros projektus, kaip susitarta 2016 m. Roterdame TEN-T dienomis įvykusiame ministrų susitikime;
 —
 ES valstybės narės turėtų apsvarstyti galimybę laipsniškai atverti kelių transporto rinką Moldovos Respublikai, atsižvelgiant į jos padarytą pažangą perkeliant atitinkamus ES acquis teisės aktus į nacionalinę teisę.
 Aplinka
 Šalys bendradarbiaus siekdamos pasirengti įgyvendinti ES teisės aktus ir tarptautinius standartus, visų pirma pagal toliau nurodytus prioritetus.
 Trumpalaikiai prioritetai:
 —
 užtikrinti aplinkos apsaugos institucijų administracinių reformų tąsą ir stiprinti reikiamus administracinius gebėjimus įgyvendinti Asociacijos susitarimo aplinkos apsaugos skyriaus nuostatas;
 —
 toliau derinti nuostatas su aplinkos acquis, patvirtinant pagrindinių šio sektoriaus teisės aktų sistemą, t. y. įstatymus dėl oro apsaugos, cheminių medžiagų ir pramoninių išmetamųjų teršalų (taršos integruotos prevencijos ir kontrolės);
 —
 įgyvendinti įstatymus dėl strateginio poveikio aplinkai vertinimo ir atliekų tvarkymo;
 —
 kurti ir diegti įgyvendinimo mechanizmus siekiant taikyti poveikio aplinkai vertinimo ir strateginio poveikio aplinkai vertinimo metodus, kad aplinkos apsaugą kaip kompleksinį klausimą būtų galima integruoti į kitas pagrindines politikos sritis;
 —
 rengti ir priimti oro apsaugos, cheminių medžiagų tvarkymo ir vandentvarkos sričių nacionalines strategijas, programas ir planus.
 Vidutinės trukmės prioritetai:
 —
 priimti reikiamus nuostatų įgyvendinimo įvairiose aplinkos sektoriaus dalyse teisės aktus, visų pirma dėl vandens kokybės ir vandentvarkos, atliekų tvarkymo, cheminių medžiagų tvarkymo, gamtos apsaugos, oro kokybės ir pramonės taršos, kad būtų įvykdyti Asociacijos susitarime nustatyti įsipareigojimai;
 —
 spartinti žaliosios ekonomikos plėtrą Moldovos Respublikoje;
 —
 užtikrinti, kad būtų toliau įgyvendinama 2014–2023 m. aplinkos strategija ir nacionalinės vandens tiekimo ir valymo, atliekų tvarkymo ir biologinės įvairovės išsaugojimo strategijos;
 —
 peržiūrėti Įstatymą dėl atliekų tvarkymo siekiant išnagrinėti galimybę sugriežtinti aplinkos apsaugos srities nuostatas.
 Klimato politika
 Šalys bendradarbiaus siekdamos stiprinti dialogą ir bendradarbiavimą klimato kaitos klausimais pagal toliau nurodytus prioritetus.
 Trumpalaikiai prioritetai:
 —
 toliau rengti veiksmų gaires dėl nacionaliniu lygmeniu nustatytų įpareigojančių veiksmų įgyvendinimo.
 Vidutinės trukmės prioritetai:
 —
 pradėti įgyvendinti Paryžiaus susitarimą dėl klimato kaitos;
 —
 užtikrinti prisitaikymo prie klimato kaitos strategijos ir jos veiksmų plano įgyvendinimą laikotarpiu iki 2020 m.;
 —
 pradėti įgyvendinti išmetamo dujų kiekio mažinimu grindžiamą vystymosi strategiją laikotarpiu iki 2030 m. vykdant šalies numatomus nacionaliniu lygmeniu nustatytus įpareigojančius veiksmus (INDC);
 —
 gerinti tarpinstitucinį ir tarpsektorinį koordinavimą ir integruoti prisitaikymą prie klimato kaitos bei jos švelninimą į visų lygmenų politiką ir planus;
 —
 suderinti Moldovos Respublikos teisės aktus su taikytinais ES teisės aktais ir tarptautiniais dokumentais, kaip numatyta Asociacijos susitarimo XII priede;
 —
 stiprinti Moldovos Respublikos skaidrios klimato politikos sistemą, visų pirma kuriant griežtą nacionalinę klimato politikos, priemonių ir šiltnamio efektą sukeliančių dujų išmetimo stebėsenos ir ataskaitų teikimo sistemą pagal ES modelį.
 Civilinė sauga
 Šalys bendradarbiaus pagal toliau nurodytus prioritetus.
 Trumpalaikiai prioritetai:
 —
 parengti priemones dvišaliam bendradarbiavimui civilinės saugos srityje stiprinti siekiant, kad Moldovos Respublika palaikytų glaudesnius ryšius su Sąjungos civilinės saugos mechanizmu;
 —
 skatinti priimti ir įgyvendinti ES gaires dėl priimančiosios valstybės paramos;
 —
 pradėti dialogą apie politinius nelaimių prevencijos, parengties joms ir reagavimo į jas aspektus, keičiantis geriausios praktikos pavyzdžiais, organizuojant bendrus mokymus, pratybas, mokomuosius vizitus bei praktinius seminarus ir apibendrinant per realias gelbėjimo operacijas bei pratybas įgytą patirtį;
 —
 toliau plėtoti prevencinę veiklą: šviesti, mokyti ir informuoti visuomenę, ypač jaunimą, apie didžiausias grėsmes.
 Vidutinės trukmės prioritetai:
 —
 užtikrinti veiksmingą ryšių palaikymą visą parą, įskaitant keitimąsi ankstyvais perspėjimais ir informacija apie didelio masto ekstremaliąsias situacijas, kurių poveikį patiria ES ir Moldovos Respublika, taip pat trečiosios šalys, kuriose bet kuri iš Susitarimo šalių dalyvauja reaguojant į nelaimes;
 —
 susiklosčius didelio masto ekstremaliosioms situacijoms, prireikus ir turint pakankamai išteklių lengvinti tarpusavio pagalbos teikimą, visų pirma pagal Sąjungos civilinės saugos mechanizmą;
 —
 daryti pažangą plėtojant visos šalies nelaimių rizikos vertinimą ir kartografavimą ir remti elektroninio regioninio rizikos žemėlapio (ERRA) kūrimą bei užtikrinti, kad juo būtų veiksmingai naudojamasi nacionaliniu lygmeniu;
 —
 gerinti žinių apie nelaimių riziką ir ekonominius nuostolius bazę glaudžiau bendradarbiaujant duomenų prieinamumo ir palyginamumo klausimais;
 —
 gerinti didelių pramoninių avarijų, susijusių su pavojingosiomis medžiagomis, prevencijos politiką pagal atitinkamas ES acquis nuostatas ir geriausią praktiką;
 —
 gerinti bendradarbiavimą, kad būtų užtikrinta atsparesnė Moldovos Respublikos civilinės saugos ir nelaimių rizikos valdymo sistema, remiantis ES geriausia praktika ir glaudesniu bendradarbiavimu su ES civilinės saugos mechanizmu.
 2.8. Judumas ir žmonių tarpusavio ryšiai
 Švietimas, mokymas ir jaunimas
 Šalys bendradarbiaus siekdamos iš esmės modernizuoti ir reformuoti švietimą, kad jis atitiktų jaunimo ir valstybės poreikius, būtų teisingas visų socialinių sluoksnių ir iš įvairių geografinių vietovių kilusiems mokiniams ir studentams, būtų efektyviai naudojami švietimui skirti ištekliai ir, Moldovos Respublikoje užtikrinant kokybiškus švietimo žmogiškuosius išteklius ir kokybiškus rezultatus, mokymo bei jaunimo reikalų sistemas, būtų skatinamas visuomenės pasitikėjimas švietimo sistema. Šis bendradarbiavimas apims darbą pagal toliau nurodytus prioritetus.
 Trumpalaikiai prioritetai:
 —
 užbaigti visų įgyvendinamųjų aktų priėmimą, kad būtų galima visiškai įgyvendinti naująjį Švietimo kodeksą visais švietimo lygmenimis;
 —
 stiprinti Švietimo ministerijos ir jai pavaldžių įstaigų administracinius gebėjimus;
 —
 sukurti rezultatų rodiklių, kuriais būtų parodyta švietimo sistemoje pasiektų rezultatų svarba, sistemą;
 —
 gerinti pirminio mokytojų rengimo kokybę, įdarbinimo procedūrų kokybę ir darbo vietų patrauklumą švietimo sektoriuje, be kita ko, atitinkamu finansinio atlygio dydžiu;
 —
 siekiant tenkinti darbo rinkos poreikius, skatinti sistemingą švietimo sistemos ir privačiojo sektoriaus bendradarbiavimą;
 —
 toliau vykdyti profesinio rengimo ir mokymo (PRM) reformą ir ją tinkamai finansuoti siekiant įgyvendinti PRM plėtojimo strategijos ir veiksmų plano (2013–2020 m.) tikslus ir tenkinti darbo rinkos poreikius;
 —
 priimti sektorių komitetų teisinę sistemą;
 —
 atsižvelgiant į Moldovos Respublikos dalyvavimą Bolonijos procese, vykdyti bendrą veiklą ir mainus, kuriais būtų toliau skatinama Moldovos Respublikos integracija į Europos aukštojo mokslo erdvę;
 —
 skatinti akademinį bendradarbiavimą, gebėjimų stiprinimą ir studentų bei darbuotojų judumą pagal programą „Erasmus+“, taip pat tyrėjų judumą ir mokymą pagal programą „Marie Skłodowskos-Curie veiksmai“;
 —
 bendradarbiaujant su Darbo ministerija visiškai įgyvendinti Švietimo kodekso VII antraštinės dalies (Mokymasis visą gyvenimą) nuostatas;
 —
 skatinti atitinkamų suinteresuotųjų subjektų dalyvavimą visų formų mokymosi visą gyvenimą procesuose siekiant tęstinio profesinio tobulėjimo, kad jie labiau atitiktų darbo rinkos poreikius;
 —
 įgyvendinti nacionalinę jaunimo sektoriaus plėtojimo strategiją;
 —
 kaip tarpkultūrinio dialogo skatinimo ir pilietinės visuomenės rėmimo priemonę gerinti mainus ir bendradarbiavimą jaunimo ir su jaunimu dirbančių asmenų neformaliojo švietimo srityje, be kita ko, pagal ES jaunimo srities programas.
 Vidutinės trukmės prioritetai:
 —
 užtikrinti nuolatinį dalyvavimą išbandant Tarptautinio moksleivių vertinimo programą (PISA);
 —
 toliau reformuoti pagrindinį ugdymą siekiant gerinti mokytojų rengimo kokybę, modernizuoti mokymo programas ir pradėti plačiau taikyti mokymosi rezultatų vertinimą;
 —
 mažinti mokyklos nebaigiančių asmenų skaičių;
 —
 susieti švietimą su moksliniais tyrimais ir inovacijomis, taip pat su platesne ekonomine ir socialine aplinka;
 —
 dėti pastangas modernizuoti valstybines aukštojo mokslo įstaigas, visų pirma siekiant racionalizuoti jų tinklą, kad jos taptų patrauklesnės ir konkurencingesnės, taip pat užtikrinant didesnį darbuotojų įdarbinimo skaidrumą;
 —
 atlikti visų trijų aukštojo mokslo pakopų (bakalauro, magistrantūros, doktorantūros) visų studijų programų ir visų aukštųjų mokyklų išorinį vertinimą ir akreditavimą;
 —
 atlikti suaugusiųjų švietimo paslaugų teikėjų išorinį vertinimą ir akreditavimą;
 —
 plėtoti mokymąsi visą gyvenimą;
 —
 diegti ir remti strateginį požiūrį į PRM siekiant suderinti Moldovos Respublikos PRM sistemą su modernizuojamomis ES PRM struktūromis; šis darbas vykdomas įgyvendinant Kopenhagos procesą ir jo priemones;
 —
 toliau stiprinti PRM sistemą visapusiškai įgyvendinant PRM plėtojimo strategijos veiksmų planą (2013–2020 m.).
 Moksliniai tyrimai ir inovacijos
 Šalys bendradarbiaus pagal toliau nurodytus prioritetus.
 Trumpalaikiai prioritetai:
 —
 priimti naują mokslinių tyrimų srities teisės aktų pakeitimą, remiantis pagal politikos rėmimo priemonę neseniai atlikta Moldovos Respublikos mokslinių tyrimų sistemos peržiūra ir derinant su naujuoju Švietimo kodeksu;
 —
 sukurti naujas mokslinių tyrimų ir inovacijų koordinavimo vyriausybės lygmeniu struktūras.
 Vidutinės trukmės prioritetai:
 —
 sudaryti palankias sąlygas Moldovos Respublikos integracijai į Europos mokslinių tyrimų erdvę (EMTE);
 —
 siekti aktyvesnio Moldovos Respublikos dalyvavimo programoje „Horizontas 2020“;
 —
 daryti pažangą įgyvendinant Mokslinių tyrimų ir technologinės plėtros iki 2020 m. strategiją, veiksmų planą ir inovacijų strategiją 2013–2020 m. laikotarpiui „Inovacijos konkurencingumui skatinti“ bei rekomendacijas, pateiktas po programos „Horizontas 2020“ politikos rėmimo priemonės tarpusavio vertinimo;
 —
 siekiant gerinti mokslinių tyrimų ir inovacinius gebėjimus, didinti žmogiškuosius, materialiuosius ir institucinius išteklius;
 —
 integruoti Atvirojo mokslo politikos darbotvarkę.
 Kultūra, audiovizualinė politika ir žiniasklaida
 Kultūra
 Šalys bendradarbiaus pagal toliau nurodytus prioritetus.
 Trumpalaikiai prioritetai:
 —
 skatinti įgyvendinti 2005 m. UNESCO konvenciją dėl kultūros raiškos įvairovės apsaugos ir skatinimo;
 —
 skatinti Moldovos Respublikos kultūros ir audiovizualinės srities subjektų dalyvavimą ES programose, visų pirma programoje „Kūrybiška Europa“.
 Vidutinės trukmės prioritetai:
 —
 bendradarbiauti rengiant įtraukią Moldovos Respublikos kultūros politiką ir saugojant bei propaguojant kultūros ir gamtos paveldą;
 —
 stiprinti gebėjimus plėtoti kultūrinį verslumą kultūros ir kūrybos (įskaitant kultūros paveldą) sektoriuose ir gebėjimus teikti kultūros paslaugas.
 Audiovizualinė politika ir žiniasklaida
 Šalys bendradarbiaus siekdamos pasirengti įgyvendinti Asociacijos susitarimo prieduose nurodytus ES teisės aktus. Bendradarbiaujant Moldovos Respublikai bus teikiama parama pagal toliau nurodytus prioritetus.
 Trumpalaikiai prioritetai:
 —
 didinti žiniasklaidos reguliavimo institucijų ir įstaigų gebėjimus ir nepriklausomumą ir visų pirma siekti visiško Audiovizualinio sektoriaus koordinavimo tarybos nepriklausomumo;
 —
 iš dalies pakeisti teisės aktus siekiant užtikrinti, kad žiniasklaidai valstybės skiriama finansinė parama būtų skirstoma pagal griežtus objektyvius kriterijus, vienodai taikomus visai viešajai žiniasklaidai ir transliuotojams;
 —
 kartu su Europos Komisija tirti galimybes dalyvauti pasirinktose ES agentūrų vykdomose ES programose ir veikloje, skirtose šalims, kurioms taikoma Europos kaimynystės politika;
 —
 parengti naują, su numatomu priimti nauju Audiovizualinės žiniasklaidos kodeksu ir Europos standartais suderintą reklamos įstatymą, kuriuo būtų siekiama veiksmingos konkurencijos šiame sektoriuje.
 Vidutinės trukmės prioritetai:
 —
 spręsti žiniasklaidos nuosavybės koncentracijos problemą remiantis ES geriausia praktika;
 —
 siekti priimti audiovizualinės srities teisės aktus, kurie atitiktų Europos standartus. Keistis nuomonėmis apie audiovizualinę politiką ir taikytinus tarptautinius standartus. Bendradarbiauti kovojant su rasizmu ir ksenofobija audiovizualinėje ir žiniasklaidos srityse.
 Dalyvavimas ES agentūrų veikloje ir programose
 Vidutinės trukmės prioritetai:
 Peržiūrėti Protokolo dėl dalyvavimo ES programose įgyvendinimą remiantis realiu Moldovos Respublikos dalyvavimu konkrečiose ES programose.
 2.9. Visuomenės informavimas ir matomumas
 Trumpalaikiai prioritetai:
 —
 užtikrinti pagrįstą informavimą apie ES ir Moldovos Respublikos asociacijos susitarimo teikiamas galimybes ir jo reikšmę, ypač daug dėmesio skiriant IVLPE;
 užtikrinti deramą visų ES projektų ir programų matomumą, taip pat jų poveikio matomumą, glaudžiai bendradarbiaujant su žiniasklaidos priemonėmis, pilietine visuomene ir verslo bendruomene vietos, regionų ir nacionaliniu lygmenimis.
 (1) 2017 m. kovo 1 d. Europos Parlamento ir Tarybos reglamentas (ES) 2017/371, kuriuo iš dalies keičiamas Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus (OL L 61, 2017 3 8, p. 1).
 (2) 2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).
 (3) 2016 m. balandžio 27 d. Europos Parlamento ir Tarybos direktyva (ES) 2016/680 dėl fizinių asmenų apsaugos kompetentingoms institucijoms tvarkant asmens duomenis nusikalstamų veikų prevencijos, tyrimo, atskleidimo ar baudžiamojo persekiojimo už jas arba bausmių vykdymo tikslais ir dėl laisvo tokių duomenų judėjimo, ir kuriuo panaikinamas Tarybos pamatinis sprendimas 2008/977/TVR (OL L 119, 2016 5 4, p. 89).
 (4) 2008 m. gruodžio 8 d. Tarybos direktyva 2008/114/EC dėl Europos ypatingos svarbos infrastruktūros objektų nustatymo ir priskyrimo jiems bei būtinybės gerinti jų apsaugą vertinimo (OL L 345, 2008 12 23, p. 75).
 (5) 2016 m. liepos 6 d. Europos Parlamento ir Tarybos direktyva (ES) 2016/1148 dėl priemonių aukštam bendram tinklų ir informacinių sistemų saugumo lygiui visoje Sąjungoje užtikrinti (OL L 194, 2016 7 19, p. 1).
 (6) 2004 m. balandžio 29 d. Europos Parlamento ir Tarybos Direktyva 2004/48/EB dėl intelektinės nuosavybės teisių gynimo (OL L 157, 2004 4 30, p. 45).
 (7) 2013 m. birželio 12 d. Europos Parlamento ir Tarybos reglamentas (ES) Nr. 608/2013 dėl muitinės atliekamo intelektinės nuosavybės teisių vykdymo užtikrinimo, kuriuo panaikinamas Tarybos reglamentas (EB) Nr. 1383/2003 (OL L 181, 2013 6 29, p. 15).
 (8) 2009 m. kovo 11 d. Europos Parlamento ir Tarybos reglamentas (EB) Nr. 223/2009 dėl Europos statistikos, panaikinantis Europos Parlamento ir Tarybos reglamentą (EB, Euratomas) Nr. 1101/2008 dėl konfidencialių statistinių duomenų perdavimo Europos Bendrijų statistikos tarnybai, Tarybos reglamentą (EB) Nr. 322/97 dėl Bendrijos statistikos ir Tarybos sprendimą 89/382/EEB, Euratomas, įsteigiantį Europos Bendrijų statistikos programų komitetą (OL L 87, 2009 3 31, p. 164).
 (9) 2003 m. gegužės 26 d. Europos Parlamento ir Tarybos reglamentas (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo (OL L 154, 2003 6 21, p. 1).